qundao/data-zh-poetry huggingface dataset:
谪中
作者：赵希逸
朝代：明
体裁：古风

归心日夜关以东，归计即今还堕空。一年春动万里外，孤山月出千秋中。愁来但觉此身远，醉后不知我道穷。琼州雷州何许地，古人今人同不同。
同揭明府过厓山吊古
作者：赵应元
朝代：明

大厦应难一木支，忠臣宁肯羡鸱夷。身投鱼腹知忘恨，泪湿龙髯最可悲。如臼存孤心已许，若员覆楚志空期。登临四顾增惆怅，把酒凭君话旧时。
奇石赋送宗人
作者：赵应元
朝代：明

奇石何嶙峋，奇石高崒嵂。抠衣厓之巅，堪嗟航海日。浪奔愤强胡，层涛泣赵孤。逢屯势已极，云暗日模糊。江沈奚足惜，金牌谁所敕。浩气弥六幽，栖灵惟庙食。迄今何许时，菩提三两枝。壁窦蛙书渺，天空鸟迹欹。回思家运促，白鹇犹踯躅。矧在菟丝中，岂能忘块肉。愿言且驻缰，玉树影相将。马营订旧约，尽日醉壶觞。
晚登吴山
作者：赵应元
朝代：明
体裁：七言律诗

蕉池饮罢更扶筇，历尽吴山第几峰。万井尽围苍蜿蟺，一江乱插碧芙蓉。□声初过秋光尽，云影频移树色重。谁道下方城市近，身閒随地有仙踪。
江门玩月
作者：赵应元
朝代：明

江门一望天无际，皓月融融侵薜荔。游子抠衣对月明，几回击节叹光霁。悬思翰苑耀金莲，晓曙长破白云篇。萱草夜寒裛玉露，銮坡抽笔径飘然。禄仕脂韦非所志，皂囊独矢报刘意。持筹今雨景高标，碧玉轩翔词赤帜。此性由来只秉彝，前修卓轨更何奇。长空一鉴照千古，倏忆南陔辄自嘻。惓惟踯躅漫翘首，极目银蟾正北斗。神爽翛然弄物华，扶疏筛影频粘牖。直劈尘寰梦觉关，丹肠昼暮北堂间。它时梓里传消息，光景娟娟舞袖班。
汶上蚤行次朱半石韵·其一
作者：赵应元
朝代：明

邂逅双龙合，驱驰几夜霜。风高人力怯，春迅雁声忙。萍迹犹宗国，葵心已帝乡。不堪频着辔，月色正微茫。
直气分秋赠林学博
作者：赵应元
朝代：明

丈夫负刚肠，惺惺时自勖。中材涉末流，刓方徒碌碌。先生寤真窍，蝉蜕和光局。不薄广文寒，青毡持正鹄。桔槔世所谐，砥柱多违俗。皎皎烈素商，盘错志弥笃。岂为长沙行，易操随磬曲。
艅艎过雨漫占寄友
作者：赵应元
朝代：明

木兰遥渡五羊城，薄暮江天雨色晴。万里岚烟云外出，无边波浪枕中生。停桡暂避蛟龙舞，把酒偏深雁鹜情。采采芙蓉寄远道，美人何处夜吹笙。
拟出塞
作者：赵康王
朝代：明

都护行边日，胡天雪正飞。朝传青海檄，暮解白登围。龙虎行韬略，风云入指挥。何当请长组，生系犬戎归。
百卉亭联句
作者：赵康王
朝代：明

吾家亭子百花围，帘卷东风蝴蝶飞。斗酒十千须尽兴，满园春色照人衣。迟日微风作好春，漫将诗句报花神。樽前特上河间颂，松柏千年伴主人。
百卉亭联句·其一
作者：赵康王
朝代：明

吾家亭子百花围，帘卷东风蝴蝶飞。
百卉亭联句·其三
作者：赵康王
朝代：明

迟日微风作好春，漫将诗句报花神。
百卉亭联句·其二
作者：赵康王
朝代：明

斗酒十千须尽兴，满园春色照人衣。
百卉亭联句·其四
作者：赵康王
朝代：明

樽前特上河间颂，松柏千年伴主人。
送句吴茂才顾圣少北上
作者：赵康王
朝代：明

北去渡滹沱，春风一骑过。入燕投刺少，留赵著书多。明月频呼酒，青天独放歌。他时望南国，湖上有烟萝。
玄真观藏真庵
作者：赵康鼎
朝代：明

石路黏云紫翠深，数番茅夹一张琴。丹成九转两三粒，妙在半生方寸心。入碗茶香妨午困，过山云影碍檐阴。不知真诀今何在，鹤怨猿惊绕树林。
顺德玄真观紫霄圃
作者：赵康鼎
朝代：明

群仙邀我游蓬岛，白鹤随人拾瑶草。英灵指点洞门开，前行后拥商山皓。崎岖石路燕尾分，露湿蟠桃压竹倒。千山万山云气深，琅玕珠树霜风老。王乔缥缈自天来，世许高情两相好。中有一人字安期，笑捧金盘具瓜枣。食之令人可长生，遨游八极登天行。有时一日三万里，西风鹤背霞衣轻。有时亦复一暂息，长歌一曲烟云凝。高垂铁锁苍苔古，云是神仙紫霄圃。芒鞋竹杖蹑步闲，丹凤飞来向人舞。云中鸡犬异人间，药灶丹炉用心苦。开轩一饮三百杯，檐花乱落天飞雨。青红黑绿乱眼前，万草千花莫能数。茫然拂袖下山来，白发婆娑镜中睹。
杂咏
作者：赵庾
朝代：明
体裁：古风

西山石磊磊，丛草奋阶除。中有耕云叟，力芟尚有馀。幽兰发素茎，其芳袭人裾。秋风忽摇落，绿叶日以疏。移根赠远人，荣华俟来且。
野眺
作者：赵庾
朝代：明
体裁：七言绝句

野眺西山水畔行，五湖波浪静无声。短垣故逗仙人杏，啼罢鹁鸠山雨晴。
金台留别
作者：赵廷玉
朝代：明
体裁：七言律诗

笑拂红尘出帝畿，一尊重与故人违。青云紫闼辞仙仗，白马沧洲恋钓矶。夜雨尚存三径菊，春风仍长故山薇。旧游天上如相忆，万里关湖有雁飞。
雪中登楼望湖上和士亨作
作者：赵廷玉
朝代：明

同云黯黯北风多，此冷难禁奈老何。记得西湖年少日，水晶宫里载笙歌。
仁风台
作者：赵弼
朝代：明
体裁：七言绝句

凤栖花草四时新，台树荒凉迹已陈。惟有清虚最寥廓，尽将风月付閒人。
刘公洲
作者：赵弼
朝代：明
体裁：七言绝句

渺渺长江秋水平，芳洲落日乱鸦鸣。刘公勋业无传述，百载空遗种荻名。
地藏寺
作者：赵弼
朝代：明
体裁：七言绝句

珠林楼阁瞰江开，庭砌无尘长翠苔。满院昙花浑似雪，好风时送佛香来。
宝峰寺
作者：赵弼
朝代：明
体裁：七言绝句

林下安禅镇日閒，一峰耸翠列云鬟。白头老衲癯如鹤，藜杖松阴自往还。
小军山
作者：赵弼
朝代：明
体裁：七言绝句

三雄角立互相吞，炎祚衰微万马奔。夜半山前风雨恶，阴魂犹自怨曹孙。
峄山晓色
作者：赵弼
朝代：明
体裁：古风

维彼凫峄山，巍然峙其东。刻砺出奇秀，夐若青芙蓉。金乌海底动，曙色渐曈昽。兹山独先得，草木咸昭融。而我睡初觉，忽见东窗红。延睇览苍翠，八荒在目中。悠悠天壤间，此乐吾谁同。
放生池
作者：赵弼
朝代：明
体裁：七言绝句

渺渺芳塘春水平，紫鲸白鸟戏纵横。渔舟网罟无休日，漫说池名是放生。
柏泉
作者：赵弼
朝代：明
体裁：七言绝句

影沁空霄玉槛光，苔封石甃色苍苍。汲来数仞清泉水，犹带高林柏子香。
汉口
作者：赵弼
朝代：明
体裁：七言绝句

茫茫汉水入江流，两岸芦花泊钓舟。梁武旧城无觅处，寒烟衰柏不胜愁。
洗马口
作者：赵弼
朝代：明
体裁：七言绝句

战罢沙场洗铁骢，虎臣威已震江东。至今水映晴霞赤，似染龙媒汗血红。
洸水
作者：赵弼
朝代：明
体裁：古风

岱宗何岩岩，万古奠坤元。有泉出其下，实维洸水源。东流几百折，经我疏篱门。雨晴凫鹥游，月出蛟龙奔。滔滔复混混，无间朝与昏。往过来者续，道体于焉存。临风伫立久，叹息无语言。
珠林寺四景·其一
作者：赵弼
朝代：明
体裁：七言绝句

莺声寂寂柳依依，满院苍苔过客稀。老衲无心看春色，从他红紫斗芳菲。
珠林寺四景·其三
作者：赵弼
朝代：明
体裁：七言绝句

井梧飘叶暑初收，静坐蒲团万虑休。石磬一声才出定，松风忽起暮山秋。
珠林寺四景·其二
作者：赵弼
朝代：明
体裁：七言绝句

柴扉长夏不须关，一片幽心尽日閒。松下凉风清似水，晚来何处鹤飞还。
珠林寺四景·其四
作者：赵弼
朝代：明
体裁：七言绝句

方丈幽寥隐白云，煮茶声响隔窗闻。夜深雪映婵娟月，照彻梅花瘦几分。
登黄鹤楼
作者：赵弼
朝代：明
体裁：七言律诗

昔人骑鹤去仙乡，翼翼危楼几夕阳。鸦闪晴光归古堞，雁拖暝色下横塘。一林枫叶深添赤，两岸蒹葭淡著黄。何处渔舟归棹晚，数声羌笛和沧浪。
石榴花塔
作者：赵弼
朝代：明
体裁：七言绝句

孝意翻为逆意终，芳容屈死恨无穷。至今塔畔榴花放，朵朵浑如泪血红。
竺台寺
作者：赵弼
朝代：明
体裁：七言绝句

竺台古寺荻林间，夏老曾来拜伯颜。他日化归泉壤下，不知何面见文山。
罗汉寺
作者：赵弼
朝代：明
体裁：七言绝句

苍苍萝薜郁岧峣，古柏斜横碧涧桥。飞锡上人归洞去，满身花雨瑞香飘。
菖蒲洞
作者：赵弼
朝代：明
体裁：七言绝句

扶筇閒步碧山边，欲采菖蒲学引年。洞口野翁忽相遇，令人疑是九嶷仙。
迎春桥
作者：赵弼
朝代：明
体裁：七言绝句

谁人垒石架长虹，江水流来汇泽通。绿野年年二三月，野花芳草总春风。
锁穴
作者：赵弼
朝代：明
体裁：七言绝句

铁锁横江拒敌舟，锁镕石穴至今留。吴人恃险不修德，千载山灵笑未休。
阳台山
作者：赵弼
朝代：明
体裁：七言绝句

昔年神女赴阳台，云雨茫然不再来。惟有青山春色在，年年依旧碧桃开。
阳台渡
作者：赵弼
朝代：明
体裁：七言绝句

赋就高唐万古留，君臣此处乐绸缪。阳台寄寓成虚事，渡口烟波空自流。
初至泉上
作者：赵彦复
朝代：明
体裁：五言律诗

泉响割残梦，月华澹韭岑。碧筒入市远，苍藓闭门深。山水从僧订，图经按迹寻。盘餐那复具，取意惬幽襟。
卜居泉上有感
作者：赵彦复
朝代：明
体裁：七言律诗

渚阴石浪静春芜，一苇横塘兴不孤。开径但饶修竹好，为溪得似浣花无。阁云远纳层层岫，苑柳平分面面湖。几载选山与击水，那堪肠断夕阳乌。
雨
作者：赵彦复
朝代：明
体裁：五言律诗

高云不可即，飞雨作泥涂。多难诗篇减，新凉病骨苏。贫仍鸡鹜食，愚任马牛呼。往事庸堪问，空嗟白日徂。
书似端白道兄
作者：赵彧
朝代：明

海底珊瑚枕，名归神异经。昔尝劳似梦，今始得其形。人外风波白，眼中天地青。无由慰饥渴，牙约汲中泠。人烟虽带郭，水竹澹宜僧。远道寻钟入，高看借阁登。影寒半江月，青削一春冰。何物同清净，莲花在上层。古藤花百折，一一罨楼居。世匪无朱草，僧难弃土苴。峰回鸿影断，石劈水帘虚。六籍真糟粕，仙人自有书。
书似端白道兄·其一
作者：赵彧
朝代：明

海底珊瑚枕，名归神异经。昔尝劳似梦，今始得其形。人外风波白，眼中天地青。无由慰饥渴，牙约汲中泠。
书似端白道兄·其三
作者：赵彧
朝代：明

古藤花百折，一一罨楼居。世匪无朱草，僧难弃土苴。峰回鸿影断，石劈水帘虚。六籍真糟粕，仙人自有书。
书似端白道兄·其二
作者：赵彧
朝代：明

人烟虽带郭，水竹澹宜僧。远道寻钟入，高看借阁登。影寒半江月，青削一春冰。何物同清净，莲花在上层。
龙吟阁
作者：赵彰
朝代：明
体裁：七言律诗

直收沧海作奇观，高阁横空一望宽。微雨趁湖生晚信，群山入座起秋翰。眼前紫骥皆千里，颔下红珠得几丸。遥听晓钟开讲后，散班分给小龙团。
早发钱塘
作者：赵志皋
朝代：明
体裁：五言律诗

晓雾兼天白，秋风一苇轻。湖吞渔浦阔，沙涌固陵平。隔座吴山送，扬帆越峤迎。苍茫思无限，天外忽钟声。
过新河呈朱少保
作者：赵志皋
朝代：明
体裁：七言律诗

河渠新凿赖元功，毕集飞刍五月中。手足何须问胼胝，肝肠祇是惜疲癃。当时议论孤忠执，此日讴歌万国同。官舫年年自南北，更无人说宋司空。
上周柳塘太守
作者：赵志科
朝代：明

帝城遥望十千里，炎岛来苏百万家。潮鳄先驱韩子笔，棠阴正憩召公车。海天日暖鱼龙化，琼岭春融草木华。台阁经纶原有待，台星暂与照天涯。
玉阳飞翠
作者：赵志科
朝代：明

秀出文昌第一峰，四时青翠隐仙宫。岩中水蓄千村雨，涧畔凉生八月风。暮霭霞光横紫岫，朝腾云气满苍松。往来络绎山前道，此去长安万里通。
陟铜鼓岭
作者：赵志科
朝代：明

攀跻直到最高峰，天下奇观萃此中。霞磴拟通青汉路，云崖高接紫微宫。岚光若护新来客，胜景难描巧画工。便是人间清绝处，停观海月上瑶空。
读圭塘欸乃集
作者：赵恒
朝代：明
体裁：七言律诗

细读圭塘唱和诗，流风馀韵想当时。东山丝竹閒方得，北海樽罍老更宜。乱后池台浑索寞，梦中松竹亦参差。棕舆不晚归枌社，愿校园丁筑旧基。
与友骆则诚别
作者：赵撝谦
朝代：明

玉山玉泉惟咫尺，不得与君时往还。风吹飞絮挂帘白，燕蹙落花铺地斑。一身累累丧家狗，半生碌碌牢笼鹇。便当相见醉一斗，狂歌擘碎青琅玕。
与骆老夫人寿诗
作者：赵撝谦
朝代：明

寘彼蓼莪咏，听此南山诗。具庆岂非愿，修短固难期。怙终御存恤，所恃良在斯。正位闲有家，承颜致有颐。矧当老□岁，更值岳降时。张筵罗珍馔，对酒弹鸣丝。齐讴间赵舞，伯埙和仲篪。乡曲介眉寿，亲宾献兰卮。庭除万花布，帘幕双燕飞。梧叶清阑暑，芙蓉动凉飔。久叹南陔废，复睹白华滋。积善念经昔，余庆征在兹。锡类岂徒美，茀禄诚未涯。
咏怀次倪安道十首韵·其一
作者：赵撝谦
朝代：明

御寇心尚孩，淮南口犹乳。射日诚幻谈，炼石胡可补。阳精异飞禽，元天非破釜。立言理苟迷，无乃默为愈。所以古皇羲，窥图万微抒。云何夸毗子，葩藻失伦序。我昔志飞腾，登天欲乘龙。着鞭始云迈，忽值烟尘重。既不能元感，蹇修莫与同。喟焉念旋反，还栖荆棘丛。虽曰昧初志，庶得收奇功。叹彼牛山木，还能秀森森。斧斤互来伐，何年郁成阴。萌蘖岂不息，又被牛羊侵。所以邹鲁生，怡然坐丛林。元化浩无端，人生八纮间。灵台妙不测，神圣何假言。太极谅斯存，一贯诚非难。兴言理绝弦，独抱瑶琴弹。荒哉周穆王，八骏穷万里。朝发昆仑颠，夕饮瑶池水。空歌白云谣，千载污人耳。三复祈招词，感叹不能已。伊昔纷荣耀，奚啻夭桃花。今作舂市徒，寒风起悲嗟。去去林君子，行行野人家。瑶台岂非贵，不久□□□。三圣既云逝，大道如颓波。缘业乘时论，云构填邱阿。群愚久盲聋，沈痼夫如何。孰能火其书，感激曳杖歌。伟哉昌黎公，壮志青云上。抵排西方化，原道激颓浪。念彼葩藻徒，卑卑渺难望。但惜大厦倾，一木将何向。奋怀千载下，临风为惆怅。云间学仙侣，期成粉提丸。偃月蟠龙虎，交构为神丹。服食能轻举，岂惟发不斑。长生诚可求，逆理心非安。去去顺元化，修短合自然。蜩蝉本无患，悠然亭柯上。饮露吟清风，飞禽忽来往。扶苏在边垂，赵李起奸想。世无少康□，千载为怏怏。
咏怀次倪安道十首韵其一
作者：赵撝谦
朝代：明
体裁：古风

御寇心尚孩，淮南口犹乳。射日诚幻谈，炼石胡可补。阳精异飞禽，元天非破釜。立言理苟迷，无乃默为愈。所以古皇羲，窥图万微抒。云何夸毗子，葩藻失伦序。
山居四咏依汪复初先生韵 其一 松菊径
作者：赵撝谦
朝代：明

不同彭泽赋归来，松树菊丛先自栽。门巷杳然车马隔，落英无数点苍苔。
山居四咏依汪复初先生韵 其三 桑柘林
作者：赵撝谦
朝代：明

吴蚕眠起正纷纭，桑柘斜曛十亩云。白眼看他闲草木，只将红紫媚东君。
山居四咏依汪复初先生韵 其二 芋栗园
作者：赵撝谦
朝代：明

人间八月稻粱秋，争似山中芋栗收。也可盍簪供笑语，免教输税见王侯。
山居四咏依汪复初先生韵 其四 芝兰室
作者：赵撝谦
朝代：明

奕奕猗猗宠色新，萧然一色四时春。汉廷御史云仍在，如此清芬可比伦。
山居四咏依汪复初先生韵·松菊径
作者：赵撝谦
朝代：明

不同彭泽赋归来，松树菊丛先自栽。门巷杳然车马隔，落英无数点苍苔。人间八月稻粱秋，争似山中芋栗收。也可盍簪供笑语，免教输税见王侯。吴蚕眠起正纷纭，桑柘斜曛十亩云。白眼看他闲草木，只将红紫媚东君。奕奕猗猗宠色新，萧然一色四时春。汉廷御史云仍在，如此清芬可比伦。
山居四咏依汪复初先生韵其七
作者：赵撝谦
朝代：明
体裁：古风

三圣既云逝，大道如颓波。缘业乘时论，云构填邱阿。群愚久盲聋，沈痼夫如何。孰能火其书，感激曳杖歌。
山居四咏依汪复初先生韵其三
作者：赵撝谦
朝代：明
体裁：古风

叹彼牛山木，还能秀森森。斧斤互来伐，何年郁成阴。萌蘖岂不息，又被牛羊侵。所以邹鲁生，怡然坐丛林。
山居四咏依汪复初先生韵其九
作者：赵撝谦
朝代：明
体裁：古风

云间学仙侣，期成粉提丸。偃月蟠龙虎，交构为神丹。服食能轻举，岂惟发不斑。长生诚可求，逆理心非安。去去顺元化，修短合自然。
山居四咏依汪复初先生韵其二
作者：赵撝谦
朝代：明
体裁：古风

我昔志飞腾，登天欲乘龙。着鞭始云迈，忽值烟尘重。既不能元感，蹇修莫与同。喟焉念旋反，还栖荆棘丛。虽曰昧初志，庶得收奇功。
山居四咏依汪复初先生韵其五
作者：赵撝谦
朝代：明
体裁：古风

荒哉周穆王，八骏穷万里。朝发昆仑颠，夕饮瑶池水。空歌白云谣，千载污人耳。三复祈招词，感叹不能已。
山居四咏依汪复初先生韵其八
作者：赵撝谦
朝代：明
体裁：古风

伟哉昌黎公，壮志青云上。抵排西方化，原道激颓浪。念彼葩藻徒，卑卑渺难望。但惜大厦倾，一木将何向。奋怀千载下，临风为惆怅。
山居四咏依汪复初先生韵其六
作者：赵撝谦
朝代：明
体裁：古风

伊昔纷荣耀，奚啻夭桃花。今作舂市徒，寒风起悲嗟。去去林君子，行行野人家。瑶台岂非贵，不久□□□。
山居四咏依汪复初先生韵其十
作者：赵撝谦
朝代：明
体裁：古风

蜩蝉本无患，悠然亭柯上。饮露吟清风，飞禽忽来往。扶苏在边垂，赵李起奸想。世无少康□，千载为怏怏。
山居四咏依汪复初先生韵其四
作者：赵撝谦
朝代：明
体裁：古风

元化浩无端，人生八纮间。灵台妙不测，神圣何假言。太极谅斯存，一贯诚非难。兴言理绝弦，独抱瑶琴弹。
录示子孙
作者：赵撝谦
朝代：明

冬晨寒气交，夏午炎光逼。殷勤写书者，穷年无暂息。既终还自校，叙次更装饰。家贫自然乏，神劳岂非瘠。所乐在经书，虽久终无斁。子孙苟能嗣，勖哉当为惜。
赓骆则诚母寿诗韵
作者：赵撝谦
朝代：明

萱草霏霏近北堂，炎天花老叶苍苍。常年迭奏南山句，此日空歌陟屺章。浙水西流堤树晚，舜江东望海云凉。由来孝弟蒙天佑，还得联芳介寿觞。
送胡信中复入太学诗
作者：赵撝谦
朝代：明

精金藉陶冶，庶几成鼎铉。良玉赖琢磨，自然成瑚琏。人生苟不学，百岁胡能善。彼美定安辞，劬书尤黾勉。挟策试神京，酬酢如丸转。蕴真能若是，果与瀛洲选。一归觐庭闱，复去朝藻冕。送别蕙江头，姓氏响幽巘。
题白沙翠竹
作者：赵撝谦
朝代：明

沙汀沙白白如银，竹村竹翠翠如云。鹡鸰拂羽春晖动，鸑鷟来仪月夜闻。中有人居杜工部，岂无字拟王右军。角巾来往共谈笑，便是浣花溪上邻。
金山寺
作者：赵文
朝代：明

水天楼阁影重重，化国何年此寄踪。淮海西来三百里，大江中涌一孤峰。涛声夜恐巢枝鸟，云气朝随出洞龙。几度欲登帆去疾，苍茫遥听隔烟钟。
答王皓溪
作者：赵时举
朝代：明

柳丝春展暗禽巢，识面东风是旧交。蝶扑似能清客梦，莺簧何事向人呶。仙经学去终成幻，心易明来不用爻。好语同侪知意味，意将翠釜胜青茭。
观竞渡
作者：赵时举
朝代：明

斜日沧江鼍鼓鸣，兰桡画楫浪中横。追先气蹙藏鲛室，逐利心便引鹤旌。侧目千层真巨险，出头一笑竟何营。水嬉莫讶狂游子，世路风波苦恁惊。
元宵饮陶总戎家二首
作者：赵时春
朝代：明

将坛醇酒冰浆细，元夜邀宾灯火新。
直待清霄寒吐月，休教白发老侵人。
香翻桂影烛光薄，红沁榆阶宝靥匀。
群品欣欣增气色，太平依旧独闲身。
原州九日
作者：赵时春
朝代：明

秋声咽塞笳，边气肃霜华。
九日登高处，群山入望赊。
苍蒹仍碧水，绿酒对黄花。
鸿鹄归何处，长天空落霞。
寻秋
作者：赵时春
朝代：明
体裁：古风

寻秋穷远山，山尽秋无限。西日已含情，万里空在眼。白云天外来，晴风自舒卷。野含群秀明，川瀰双涯浅。余生际无为，长啸发孤巘。
崆峒山
作者：赵时春
朝代：明
体裁：五言排律

宇宙开群象，山川�两雄。行行自夐绝，种种各难同。水激石崖划，云来山气融。崇峦接井鬼，奔浪注霓虹。俯瞰泾如带，遥连陇似騣。谷馀汉帝米，鼎峙楚王宫。马渡青霞外，人行翠黛中。委蛇拔地轴，笑语惊天翁。扪壁学猿攫，穿岩似蚁攻。片云流谷雨，乱壑响松风。日月分高下，郊原见始终。禽声频慰耳，树色屡凝瞳。足困思杯酌，瞻遥喜岁丰。垂名百代下，回首万缘空。无用木虚肿，能言鸟脱笼。尚怜周道近，或尔梦飞熊。
早起偶书
作者：赵时春
朝代：明
体裁：五言绝句

独卧听晨喧，揽衣欲遽起。院静不闻人，鸟啼深树里。
春庭即事
作者：赵时春
朝代：明
体裁：五言律诗

春光不可问，春事属谁家。庭暖初喧燕，檐风欲度花。含泥随远近，飞蕊下横斜。幽绝不须扫，原无长者车。
春江行客
作者：赵时春
朝代：明
体裁：七言绝句

万里春风客未休，归心日夜水东流。不知身卧白云上，更傍人家绿草洲。
望太行
作者：赵时春
朝代：明
体裁：古风

望太行，险崔嵬。连峰排河汉，延袤亘纮垓。风生虎豹谷，雾隐蛟龙堆。羊肠碣石相阴翳，唯见黄河云外来。左盘右旋天地转，灵洞石门日月开。紫芝白鹿久寂寞，丹崖素壁无尘埃。万山参差横参气，紫阳真人安在哉。古道凄凉不可问，时时山鸟自飞回。
河西歌三首
作者：赵时春
朝代：明

洮水黄河接塞流，南山插陇入甘州。山河本自分戎夏，谁遣残胡西海头。十万鸣弦小十王，曾驱叛寇入河湟。青海便为胡部落，赤斤元是汉封疆。冒顿驱降过月支，蟠成右臂尽西陲。玉关驿路才如线，可念河西十万师。
河西歌三首·其一
作者：赵时春
朝代：明

洮水黄河接塞流，南山插陇入甘州。山河本自分戎夏，谁遣残胡西海头。
河西歌三首·其三
作者：赵时春
朝代：明

冒顿驱降过月支，蟠成右臂尽西陲。玉关驿路才如线，可念河西十万师。
河西歌三首·其二
作者：赵时春
朝代：明

十万鸣弦小十王，曾驱叛寇入河湟。青海便为胡部落，赤斤元是汉封疆。
留滞
作者：赵时春
朝代：明
体裁：七言律诗

留滞沧洲已浃旬，鹖冠终日满风尘。浮云何事去还住，岁月无情秋复春。海甸中宵来驿使，天涯尽处未归人。不堪对酒翻惆怅，翠筱黄花几度新。
罂粟
作者：赵时春
朝代：明
体裁：五言绝句

罂粟花如锦，开时蝶满枝。明朝零落尽，惆怅暮春时。
送大学士石门翟公巡边东旋
作者：赵时春
朝代：明
体裁：五言排律

四海共皇风，分忧切上公。位兼八座重，镇属九边雄。文武仍才杰，经纶翊圣功。扬旋截塞外，曳旆度湟中。嘉善傅周赉，锡金侈汉宫。便蕃来寄译，歌舞遍华戎。万里鸣鞭下，三军挟纩同。台光方灿烂，时雨亦零蒙。才出天山北，更之鸭泽东。旗翻闭月黑，绯映海盐红。尚忆吟鸿雁，无劳歌阜螽。橐戈安衽席，庇士共帡幪。迢递皇华节，旬宣帝泽洪。先驱纷虎豹，上略藉夔龙。鳞阁威仪著，凰池动业崇。履应旋斗柄，剑巳过崆峒。龙相空图史，梁公富药笼。明谟多俊义，登用及愚蒙。庸敢玷兰室，终当返桂丛。他时擎壤颂，元凯奉重瞳。
送陶虞卿赴神机参将
作者：赵时春
朝代：明
体裁：五言律诗

宋殿三衙帅，唐环十六军。官联参斗柄，旌旆俨星文。羽卫迎黄道，龙光觐紫云。时时仙仗入，清跸早应闻。
郯山半霁
作者：赵时春
朝代：明
体裁：七言绝句

山色平分翠欲铺，烟光水气半天无。老农荷笠驱牛晚，别作人间一画图。
赠鉴湖主人
作者：赵昱
朝代：明
体裁：古风

十年长掩故山扉，尘土东华几染衣。想得鉴湖春夜月，子规应唤不如归。
兴怀楼
作者：赵桓
朝代：明
体裁：古风

秀溪桥东溪水流，朱甍画槛溪上楼。楼中羽客紫霞服，每携好客閒登游。开怀眺景豁心目，远近溪山画图幅。西来百个芙容青，东来一曲葡萄绿。春烟里巷桑麻村，桃花小桥修竹门。日红凤鸣县堂晓，云黑龙翔山寺昏。窗屏寂寂绝人语，白鹤如宾松似主。夜可弹琴昼可棋，冬宜白雪夏宜雨。我因客路停孤篷，羽人别久今欣逢。焚香瀹茗语终日，雍雍两耳弦歌风。羽人告我登楼士，半是壶觞半文史。惟有任侯恋阙心，红云北望三千里。
偶成
作者：赵次诚
朝代：明
体裁：七言律诗

村南谁唱《饭牛歌》，我正归耕洗绿蓑。鸥鹭滩随山意转，莺花春背老怀多。文当覆缶亦天尔，饮不尽樽如月何。翠羽声微天欲雪，古梅树下醉婆娑。
早梅
作者：赵次诚
朝代：明
体裁：六言诗

江南冬十二月，溪上梅三两花。载取小舟香影，月明自棹回家。
溪居晚酌
作者：赵次诚
朝代：明
体裁：七言律诗

主人呼酒开新屋，绿水绕门光泬寥。山气隔溪浑似雨，沙禽喧浦欲生潮。江人击鼓祠荒庙，野客载花归断桥。拂石闲吟待明月，茶烟如缕竹萧萧。
寄朱彦升东郭居
作者：赵次钧
朝代：明

耿耿伤离居，幽情日萧索。霜寒林木变，石出溪水落。抱冲思寡俦，同志念非昨。援琴写素怀，值子在东郭。
丙戌夏在告荅钟西皋见寄次韵
作者：赵汉
朝代：明
体裁：七言律诗

白沙流水荒苔矶，地僻人来问讯稀。野竹遍依幽径绿，海云长近小窗飞。自应老去随吾况，敢道迂疏与物违。犹记初归夜堂月，梦中颠倒著朝衣。
初秋写建兰花代柬张四贞表弟
作者：赵汉
朝代：明
体裁：五言律诗

问讯东湖曲，溪深入望赊。聊凭湘竹扇，细写福兰花。旧雨同人话，新秋对客茶。西楼凉夜梦，和月到诗家。
图扇面寄唐荆川
作者：赵汉
朝代：明
体裁：五言绝句

怀人荆川上，把笔写川流。何日重携手，临川照白头。
将过孙西丘
作者：赵汉
朝代：明
体裁：七言绝句

十年江海忆西丘，梧竹连阴壮晚秋。买得酒船还载鹤，共乘凉月渡沧洲。
小园初治次韵荅默斋
作者：赵汉
朝代：明
体裁：七言律诗

野圃除荒自去年，春来风致已翩然。青鞋湿露花前立，小簟依云竹下眠。潭水细流曾入画，山亭漫纪有新镌。欲过好客劳相问，试启蓬门扫乱烟。
沈龙湫许云南棋子戏作歌促之
作者：赵汉
朝代：明
体裁：古风

老夫性僻百不喜，举手谈兵病亦起。云合风生结阵来，清簟疏帘对孤垒。胸中甲兵纸上策，閒边胜败尊前纪。李泌藏机数语间，谢安料敌移时里。客卿何来自荒服，从以壮士三百六。昨日滇南钥门户，今朝浙上屯耕牧。自誇此士极悍勇，蒙氏降之段氏恐。貌近回回闪烁睛，裔出罗罗黑白种。金马征行步骤高，碧鸡健斗精神㩳。巴园剖橘倏已变，石室烂柯坚不动。老夫闻之转矍铄，安得招徕事经略。购以黄金不受金，议直��人百索。��产在南海角，鬼运神输不可诺。客卿一笑尽挥来，耳边人马声腷膊。
泊瓜洲
作者：赵汉
朝代：明
体裁：五言绝句

山寺清钟晓，江帆细雨秋。瓜洲三日泊，不为阻风留。
湖上
作者：赵汉
朝代：明
体裁：五言绝句

鸟入山光去，舟分树影过。秋江平似掌，何处起风波。
蚤雷
作者：赵汉
朝代：明
体裁：五言律诗

北园闻早雷，殷殷何处来。花雾湿逾重，柳风吹未开。疏篱从竹长，新水买莲栽。亦有营巢鸟，双飞日几回。
赠南城夏裕建阳卫知事
作者：赵汉
朝代：明
体裁：五言律诗

南雁飞将尽，行舟出潞湾。还携旴下酒，来看建阳山。海字兵戈静，幕庭宾客閒。囊琴与匣剑，壮士为开颜。
送同年许九杞得告南还
作者：赵汉
朝代：明
体裁：七言律诗

天涯送客望江乡，去住何心共此觞。碧落云间孤剑倚，早秋风急旧袍凉。祖行敢祝丘园便，报国宁论岁月长。并马趋朝忆明发，晓星几点殿西廊。
与叶宗茂游山村
作者：赵汸
朝代：明
体裁：七言律诗

村北村南春事幽，故人乱后得相求。仓皇屡作经年别，邂逅能无一日留。丁令归时空有恨，虞卿穷久不须愁。卜居共爱清溪好，先向沙边具小舟。
与叶宗茂游山村
作者：赵汸
朝代：明
体裁：七言律诗

村南村北春事幽，故人乱后得追求。仓惶屡作经年别，邂逅能无一日游。丁令归时空遗恨，虞卿隐稳不须愁。卜居共爱清溪好，先向沙边具小舟。
丙申冬游黄山
作者：赵汸
朝代：明
体裁：七言律诗

束缊迎门月堕初，同来有客共艰虞。几年避寇今无地，何处诛茅可结庐。雪虐风饕樵客路，山囚濑絷野人居。一箪肯许同栖息，寂寞残生不愿馀。
丙申冬游黄山
作者：赵汸
朝代：明
体裁：五言律诗

蒐括山林尽，诛求鸟雀悲。力微思引避，势迫遂相夷。误返屠羊肆，空忧漆室葵。浮丘如可觅，携手访安期。
中秋雨分韵得秋字
作者：赵汸
朝代：明
体裁：古风

蓬莱别馆天香浮，仙家好景惟中秋。举杯邀月不知处，湿云满地寒螀愁。大地山河忽破碎，苍茫微影将焉求。盲风怪雨岂终夕，中轩坐见寒光流。
代书戏答友人
作者：赵汸
朝代：明
体裁：七言律诗

莫怪端居傍友生，苍黄逃难各身轻。浮云枯木岂相恋，北斗南箕空有名。金谷危楼多薄命，玉川破屋最高情。蠹鱼寂寞翻长夜，银烛谁家笑语声。
代赠郑士恒卜居灵山
作者：赵汸
朝代：明
体裁：七言律诗

一榻高悬入翠微，故人情重不相违。烟霞烂熳新樵径，水石荒凉旧钓矶。灵草飘香林有主，金炉分焰座生辉。神仙自在人间世，曾约秋清款素扉。
代送尚文之句容县教谕
作者：赵汸
朝代：明

乡闱试罢綵衣回，仙县吟诗画鹢催。平世漫推文学掾，清时方急栋梁才。绿槐影里琴书静，红杏花边车马来。山近龙盘多暇日，秋高拟上凤凰台。清朝取士野无遗，百里咸誇学有师。才子有为终得意，文翁兴作谩停施。蟾宫桂在宜通籍，泮水芹生且咏诗。闻说经林多俊杰，弹冠拾芥总堪期。秋闱擢秀独青年，未觉南宫进士贤。奉檄自同毛义喜，着鞭从是祖生先。明时俎豆宫墙近，静室金丝学馆联。秋色三茅多逸兴，停云赋就更裁笺。
代送尚文之句容县教谕·其一
作者：赵汸
朝代：明
体裁：七言律诗

乡闱试罢綵衣回，仙县吟诗画鹢催。平世漫推文学掾，清时方急栋梁才。绿槐影里琴书静，红杏花边车马来。山近龙盘多暇日，秋高拟上凤凰台。
代送尚文之句容县教谕·其三
作者：赵汸
朝代：明
体裁：七言律诗

秋闱擢秀独青年，未觉南宫进士贤。奉檄自同毛义喜，着鞭从是祖生先。明时俎豆宫墙近，静室金丝学馆联。秋色三茅多逸兴，停云赋就更裁笺。
代送尚文之句容县教谕·其二
作者：赵汸
朝代：明
体裁：七言律诗

清朝取士野无遗，百里咸誇学有师。才子有为终得意，文翁兴作谩停施。蟾宫桂在宜通籍，泮水芹生且咏诗。闻说经林多俊杰，弹冠拾芥总堪期。
余村道中寄鲁斋
作者：赵汸
朝代：明
体裁：古风

青山并岸如苍虬，石门翠树如相樛。似与幽人护清境，玉梅翠竹萦寒流。溪行半日足生茧，水望千回山百转。请君处处种桃花，莫使重来迷近远。
刘敬思邀访南屏隐者莫景行同游南山
作者：赵汸
朝代：明
体裁：七言绝句

閒思水乐访深幽，清浅还登泛月舟。欲与西湖添胜迹，南屏老子最风流。
别仲本
作者：赵汸
朝代：明
体裁：七言律诗

同上危峰雪满衣，云飞川泳总真机。图中太极谈何易，纸上先天理亦微。未达阴阳宁有道，不明悔吝岂知几。敢忧岁晚忘师友，朴学常忧与愿违。
古津渡夜谈赠金元忠
作者：赵汸
朝代：明
体裁：古风

相逢岁晚诗更诵，燔尽枯槎谈愈纵。短茨低覆结冰花，寒压溪云不成梦。竹帛烟销黔首愚，紫芝一曲老商于。坑外竟逃真学士，浮邱雅颂济南书。
吕景武哀诗（并序）
作者：赵汸
朝代：明
体裁：古风

山东有壮士，胄出古诸姜。起从楼船师，军败耻生降。挟俘投海死，终不愧鹰扬。有孙若郡校，刻意攻文章。师亡于我殡，丧具倒赀囊。大兄绾银符，慷慨百夫良。忍死脱锋镝，明神翼高堂。佐郡黟山下，慈母未敢将。甘旨弟所营，时亦来兄傍。一疾竟不起，呼天但茫茫。何以慰母怀，相看涕淋浪。世乱获考终，安知短与长。郊原多白骨，岂解归山冈。
和叶中茂过访见贻四章
作者：赵汸
朝代：明

早识长材叹陆沈，逢时况复重南金。少年漫说从军乐，志士常怀报国心。已见奇功书幕府，每传佳句到山林。孤灯偶共抽青简，夜雨寒窗感慨深。久知富贵等云浮，漫自空山擅一邱。志定不辞沟壑辱，身閒亦抱古今愁。每怜山色频移杖，为惜蟾光独上楼。荷子远来同寂寞，茯苓黄菊总堪求。山阁初成景物新，况逢好友赋诗频。丹霞射牖迎初日，清露沾衣望北辰。野客过从无俗虑，林僧谈笑总天真。昔人乐处吾何有，千仞峰头自在身。材如樗栎敢求知，况是经年值乱离。朝市岂无心似水，山林皆是命如丝。田间植杖躬耕乐，雪后提竿独钓奇。久矣忘怀同木石，故人不用苦相疑。
和叶中茂过访见贻四章·其一
作者：赵汸
朝代：明
体裁：七言律诗

早识长材叹陆沈，逢时况复重南金。少年漫说从军乐，志士常怀报国心。已见奇功书幕府，每传佳句到山林。孤灯偶共抽青简，夜雨寒窗感慨深。
和叶中茂过访见贻四章·其三
作者：赵汸
朝代：明
体裁：七言律诗

山阁初成景物新，况逢好友赋诗频。丹霞射牖迎初日，清露沾衣望北辰。野客过从无俗虑，林僧谈笑总天真。昔人乐处吾何有，千仞峰头自在身。
和叶中茂过访见贻四章·其二
作者：赵汸
朝代：明
体裁：七言律诗

久知富贵等云浮，漫自空山擅一邱。志定不辞沟壑辱，身閒亦抱古今愁。每怜山色频移杖，为惜蟾光独上楼。荷子远来同寂寞，茯苓黄菊总堪求。
和叶中茂过访见贻四章·其四
作者：赵汸
朝代：明
体裁：七言律诗

材如樗栎敢求知，况是经年值乱离。朝市岂无心似水，山林皆是命如丝。田间植杖躬耕乐，雪后提竿独钓奇。久矣忘怀同木石，故人不用苦相疑。
和唐县尹山居
作者：赵汸
朝代：明

自爱山居斲素椽，总将幽事付诗篇。花间酌酒偏宜画，雪后登楼似欲仙。短笛有时吹崦外，小舟无客繫篱边。傍人欲识閒中乐，一刻应须直万钱。山上新亭荫白茅，亭前栖鹤可窥巢。泉流谷口禽争浴，叶拥篱边犬自跑。日出山童歌竹外，雨收林鹊影花梢。卜邻亦有餐霞客，谩与严光赋解嘲。早从上国接英游，晚卧沧江擅一邱。无复谢公携处妓，空馀陶令去时舟。千章古木排云起，一派寒泉傍石流。客至不须谈世事，小亭已扁四宜休。名途汗马孰云非，蜗角功成事已微。谁向急流思返棹，竞誇好手羡微机。落林笋嫩充庖美，出水鱼鲜入馔肥。饱饭藤床无愧怍，先生可是独能归。高人岁晚事多慵，厚禄从渠说釜钟。花忆河阳红灼灼，柳看栗里碧重重。百年敝邑思遗爱，几处生祠写妙容。最是断崖诗句好，总誇秋水出芙蓉。绝无尘土到幽扃，手把离骚傲独醒。弁岭晚来云自白，六湖春尽草长青。沙边忽复飞鸿雁，屋角随常鸣鹡鸰。莫对江山重回首，乾坤万古一邮亭。青山如玦水如环，醉倚溪蓬自往还。松菊尚留三径外，蓬莱只隔片云间。无弦琴在谁能听，遣兴诗成不复删。綵服相携庭下戏，慰情时复一开颜。尘事纷纷未有涯，一舟聊复信年华。閒过角里先生宅，谩访孤山处士家。有酒何曾留俗客，无钱犹自买梅花。新诗写就人先觅，醉笔淋漓整复斜。酒瓮书囊列两楹，绝胜虎节镇专城。南山衲子时相觅，西塞渔翁似结盟。漫数归鸿频户立，偶看戏蝶倦阶行。莲花博士归来早，雪鬓寻春最有情。半山松竹一溪云，门巷萧然绝世氛。适意静观玄蚁阵，忘机不乱白鸥群。寒花有态窗前发，古路无情户外分。天上故人频问信，未容高隐断知闻。
和唐县尹山居·其一
作者：赵汸
朝代：明
体裁：七言律诗

自爱山居斲素椽，总将幽事付诗篇。花间酌酒偏宜画，雪后登楼似欲仙。短笛有时吹崦外，小舟无客系篱边。傍人欲识閒中乐，一刻应须直万钱。
和唐县尹山居·其一
作者：赵汸
朝代：明

自爱山居斲素椽，总将幽事付诗篇。花间酌酒偏宜画，雪后登楼似欲仙。短笛有时吹崦外，小舟无客繫篱边。傍人欲识閒中乐，一刻应须直万钱。
和唐县尹山居·其七
作者：赵汸
朝代：明
体裁：七言律诗

青山如玦水如环，醉倚溪蓬自往还。松菊尚留三径外，蓬莱只隔片云间。无弦琴在谁能听，遣兴诗成不复删。綵服相携庭下戏，慰情时复一开颜。
和唐县尹山居·其三
作者：赵汸
朝代：明
体裁：七言律诗

早从上国接英游，晚卧沧江擅一邱。无复谢公携处妓，空馀陶令去时舟。千章古木排云起，一派寒泉傍石流。客至不须谈世事，小亭已扁四宜休。
和唐县尹山居·其九
作者：赵汸
朝代：明
体裁：七言律诗

酒瓮书囊列两楹，绝胜虎节镇专城。南山衲子时相觅，西塞渔翁似结盟。漫数归鸿频户立，偶看戏蝶倦阶行。莲花博士归来早，雪鬓寻春最有情。
和唐县尹山居·其二
作者：赵汸
朝代：明
体裁：七言律诗

山上新亭荫白茅，亭前栖鹤可窥巢。泉流谷口禽争浴，叶拥篱边犬自跑。日出山童歌竹外，雨收林鹊影花梢。卜邻亦有餐霞客，谩与严光赋解嘲。
和唐县尹山居·其五
作者：赵汸
朝代：明
体裁：七言律诗

高人岁晚事多慵，厚禄从渠说釜钟。花忆河阳红灼灼，柳看栗里碧重重。百年敝邑思遗爱，几处生祠写妙容。最是断崖诗句好，总誇秋水出芙蓉。
和唐县尹山居·其八
作者：赵汸
朝代：明
体裁：七言律诗

尘事纷纷未有涯，一舟聊复信年华。閒过甪里先生宅，谩访孤山处士家。有酒何曾留俗客，无钱犹自买梅花。新诗写就人先觅，醉笔淋漓整复斜。
和唐县尹山居·其八
作者：赵汸
朝代：明

尘事纷纷未有涯，一舟聊复信年华。閒过角里先生宅，谩访孤山处士家。有酒何曾留俗客，无钱犹自买梅花。新诗写就人先觅，醉笔淋漓整复斜。
和唐县尹山居·其六
作者：赵汸
朝代：明
体裁：七言律诗

绝无尘土到幽扃，手把离骚傲独醒。弁岭晚来云自白，六湖春尽草长青。沙边忽复飞鸿雁，屋角随常鸣鹡鸰。莫对江山重回首，乾坤万古一邮亭。
和唐县尹山居·其十
作者：赵汸
朝代：明
体裁：七言律诗

半山松竹一溪云，门巷萧然绝世氛。适意静观玄蚁阵，忘机不乱白鸥群。寒花有态窗前发，古路无情户外分。天上故人频问信，未容高隐断知闻。
和唐县尹山居·其四
作者：赵汸
朝代：明
体裁：七言律诗

名途汗马孰云非，蜗角功成事已微。谁向急流思返棹，竞誇好手羡微机。落林笋嫩充庖美，出水鱼鲜入馔肥。饱饭藤床无愧怍，先生可是独能归。
咏蟋蟀
作者：赵汸
朝代：明
体裁：七言绝句

赤翅晶荧何处归，秋来清响傍庭闱。莫言微物无情意，风虎云龙共一机。
咏锯匠解木
作者：赵汸
朝代：明
体裁：七言绝句

一条黑路两人忙，傍晚相看鬓有霜。汝去我来何日了，亏他扯拽度时光。
唐伯庸以诗谢作读书林记次韵答之
作者：赵汸
朝代：明
体裁：七言律诗

廛居原不见纷华，矮屋疏篱只一家。雪后松筠初换叶，春深桃李自开花。读残青竹无人到，览罢黄庭日已斜。此道近来成寂寞，似君端合向人誇。
子贤兄赐诗兼柬谨依韵和谢并述近况呈诸兄一笑
作者：赵汸
朝代：明

独抱遗经托远岑，敝庐犹得日相寻。天寒白鹤归华表，日暖黄鹂啭树阴。弱质每惭经史富，多情应念语言深。山中二月桃花发，无限春晖寸草心。朴学常忧岁月侵，空山渐喜断追寻。路穿芳树飞红雨，门掩疏篱护绿阴。淡泊过从元有道，寻常酬对不须深。春来处处闻啼鸟，白日青天万古心。偶结茅茨傍绿岑，旧书失忆故温寻。水鸣幽涧疑长雨，日上重岩散积阴。承谢朋来渐相问，每思林密更山深。中宵忽忆奇瓜咏，愧尔高人世外心。
子贤兄赐诗兼柬谨依韵和谢并述近况呈诸兄一笑·其一
作者：赵汸
朝代：明
体裁：七言律诗

独抱遗经托远岑，敝庐犹得日相寻。天寒白鹤归华表，日暖黄鹂啭树阴。弱质每惭经史富，多情应念语言深。山中二月桃花发，无限春晖寸草心。
子贤兄赐诗兼柬谨依韵和谢并述近况呈诸兄一笑·其三
作者：赵汸
朝代：明
体裁：七言律诗

偶结茅茨傍绿岑，旧书失忆故温寻。水鸣幽涧疑长雨，日上重岩散积阴。承谢朋来渐相问，每思林密更山深。中宵忽忆奇瓜咏，愧尔高人世外心。
子贤兄赐诗兼柬谨依韵和谢并述近况呈诸兄一笑·其二
作者：赵汸
朝代：明
体裁：七言律诗

朴学常忧岁月侵，空山渐喜断追寻。路穿芳树飞红雨，门掩疏篱护绿阴。淡泊过从元有道，寻常酬对不须深。春来处处闻啼鸟，白日青天万古心。
存中过余山中言及乱时所遭赋此为赠
作者：赵汸
朝代：明

衣冠早日见升平，谈论雍容接老成。已？图书归劫火，偶从锋刃得馀生。大裘千丈仁人志，九食三旬达士情。共看寒梅开腊后，东风渐转北枝荣。
存中过余山中言及乱时所遭赋此为赠
作者：赵汸
朝代：明
体裁：七言律诗

衣冠早日见升平，谈论雍容接老成。已�图书归劫火，偶从锋刃得馀生。大裘千丈仁人志，九食三旬达士情。共看寒梅开腊后，东风渐转北枝荣。
寄别叶宗茂
作者：赵汸
朝代：明
体裁：七言律诗

交旧相看不忍分，此生真合断知闻。坐中总是江南客，幕下谁空冀北群。数口完归良细事，百年多病等浮云。由来匡济须人杰，莫把虚名误使君。
寄寿王总制
作者：赵汸
朝代：明
体裁：七言律诗

西征千骥筦秋云，父老壶浆昔迓迎。闻道山阴空返棹，恒应河内合留君。酒倾练带来称寿，碑压花屏待策勋。但愿福星长在郡，春生四野乐耕耘。
寄朱先生允升
作者：赵汸
朝代：明
体裁：七言律诗

先生诗教世所慕，闻道书成思服膺。将军枉驾可相见，庞老入城知不能。山林九鼎士轻重，宇宙六经时废兴。我欲登门行复止，新愁旧病巧相仍。
寄题郑天骏云山楼
作者：赵汸
朝代：明
体裁：古风

广文之孙材且武，身隐关梁谢行伍。作楼江浒号云山，坐睨江云谁敢侮。江中舟楫日经过，道上车马何其多。官纲私载一时集，主人迎客忘讥诃。掩藏白骨芟林莽，招辑流亡俱安堵。主人展席客长哦，但云信美休怀土。惜君不生宣和间，坐销鼠孽应无难。至今闻说方家洞，能令壮士发冲冠。请君试上萧王墓，青史无名谁守护。箫鼓丛祠春复秋，男儿何必生封侯。
屏山即事时周明府来访
作者：赵汸
朝代：明
体裁：七言律诗

地近仙岩日自长，短墙时度竹风凉。楼头古木禁秋雨，槛外危峰倒夕阳。高榻坐闻金奏响，小桥行近翠盘香。清谈况复陪贤达，始信他年未易忘。
山居杂题
作者：赵汸
朝代：明

山高结茅不厌低，山下如今路已迷。新月夕阳都不管，晚来愁绝数峰西。高枝密叶一时空，倚杖沉吟落木中。乱后山居无纪历，偶来林下见西风。
山居杂题·其一
作者：赵汸
朝代：明
体裁：七言绝句

山高结茅不厌低，山下如今路已迷。新月夕阳都不管，晚来愁绝数峰西。
山居杂题·其二
作者：赵汸
朝代：明
体裁：七言绝句

高枝密叶一时空，倚杖沉吟落木中。乱后山居无纪历，偶来林下见西风。
山间杂题
作者：赵汸
朝代：明
体裁：七言绝句

外合中函四顾平，大明东出月西生。莫言直上难回首，千仞峰头踏地行。
峡源瀑布
作者：赵汸
朝代：明
体裁：古风

寒峡隐堂隍，寻源得飞瀑。悬空下千尺，飞鸟惊不度。雷激丹岳摧，电穿青山破。阴崖排积雪，霈雨恒时注。我来属时艰，对此忘百虑。尘襟欣一洗，徘徊不忍去。崇山限吴楚，避远谁能顾。应有避秦人，岩前觅微路。
庚子日南至愚得子枫林朱先生允升赐书并诗举资中黄先生书成得子为况且其令郎以寅年寅月夜半生而是子以子年子月日中生偶亦相类次韵谢之
作者：赵汸
朝代：明
体裁：七言律诗

藏山竹简头堪白，海上桃生不记年。节日祯祥虽偶似，科名宦达总输先。成书谩付将来世，有后应观已定天。文字尧夫今不愧，敢辞端拜百王前。
张节妇
作者：赵汸
朝代：明
体裁：五言律诗

家难年方茂，时艰志益坚。九原无起日，一节矢终天。逮下恩犹昔，隆师子象贤。姓名归太史，墓碣不须镌。
德懋彦明次家兄韵见示再和二章
作者：赵汸
朝代：明

长日悠悠望翠岑，敢期胜友复重寻。林端笑语日初上，竹外分携山半阴。性癖自宜机事浅，才疏每愧故情深。危途雨急忧泥滑，肯信禽言漫苦心。尽橐图书上玉岑，小斋终日自幽寻。反关已愧莺迁木，抵掌还闻鹤在阴。俗士天机何浅浅，高人踵息自深深。劳生可愧非吾有，莫负邹公说本心。
德懋彦明次家兄韵见示再和二章·其一
作者：赵汸
朝代：明
体裁：七言律诗

长日悠悠望翠岑，敢期胜友复重寻。林端笑语日初上，竹外分携山半阴。性癖自宜机事浅，才疏每愧故情深。危途雨急忧泥滑，肯信禽言漫苦心。
德懋彦明次家兄韵见示再和二章·其二
作者：赵汸
朝代：明
体裁：七言律诗

尽橐图书上玉岑，小斋终日自幽寻。反关已愧莺迁木，抵掌还闻鹤在阴。俗士天机何浅浅，高人踵息自深深。劳生可愧非吾有，莫负邹公说本心。
息交亭
作者：赵汸
朝代：明
体裁：七言律诗

久病形骸日觉非，杜门真与故交违。已无筋力供迎送，岂有文章更发挥。多难钟情宜绝物，残年顾影合知几。寄言返棹山阴客，鹏鴳逍遥共一机。
悼子琯
作者：赵汸
朝代：明

无子未尝忧，有子悲不育。妙赞世所稀，我穷焉得鞠。所嗟百日间，奔走无停躅。贺者犹在门，房中已闻哭。汝病吾不知，汝名人已录。我无高飞翼，安用烦羁束。奉身如拱璧，世乱遭指目。祸福来无端，每虞连骨肉。殇子古称寿，彼苍非汝毒。勿羡彭与？，贪生恒局促。
悼子琯
作者：赵汸
朝代：明
体裁：古风

无子未尝忧，有子悲不育。妙赞世所稀，我穷焉得鞠。所嗟百日间，奔走无停躅。贺者犹在门，房中已闻哭。汝病吾不知，汝名人已录。我无高飞翼，安用烦羁束。奉身如拱璧，世乱遭指目。祸福来无端，每虞连骨肉。殇子古称寿，彼苍非汝毒。勿羡彭与�，贪生恒局促。
感怀
作者：赵汸
朝代：明
体裁：七言律诗

猫竹墩边径路平，往来犹得傍先茔。青青菽麦心为恻，郁郁松楸眼独明。山接仪型瞻岳峙，水回步履绕云行。当年属望成何事，老大无能泪暗倾。
故人
作者：赵汸
朝代：明
体裁：古风

故人别我秋江涘，几载重逢春梦里。忽观明月忆高情，愁绝长空三万里。荒山久病莫能兴，狂风暴雨何凭淩。麈鹿呦呦呼厥类，雉媒戛戛求其朋。
月潭雪中
作者：赵汸
朝代：明
体裁：七言律诗

烟雾空濛雪满山，溪行清绝不知寒。披云钓艇游仙去，激水风轮入画看。野宿遗黎兵后泣，宵征武士道傍餐。多愁多病谁知者，强对清尊一破颜。
杨行密疑冢
作者：赵汸
朝代：明
体裁：古风

荒郊石羊眠不起，枯冢累累各相似。海陵冤骨无人收，岂有儿孙来擘纸。几堆空土效曹瞒，百战江南帝徐李。龙山突兀表忠祠，至今父老思钱氏。
松风慢·代送吴德夫衡阳巡检
作者：赵汸
朝代：明
体裁：词

溪亭春晚共离觞。何许是衡阳。香罗初剪征衫好，东风里、快马轻装。市远擘张閒暇，年丰虎落相羊。苍梧云尽暮天长。山色似吾乡。莺啼绿树飞红雨，三千里、处处耕桑。说与年年归雁，重来应念潇湘。
柳梢青
作者：赵汸
朝代：明

回雁峰前。？弓下马，春满前川。云尽湘潭，深村无警。白昼安眠。殷勤祖道开筵，应记取、松萝暮烟。一曲离歌，柳梢青浅，花萼红嫣。
柳梢青
作者：赵汸
朝代：明
体裁：词

回雁峰前。�弓下马，春满前川。云尽湘潭，深村无警。白昼安眠。殷勤祖道开筵，应记取、松萝暮烟。一曲离歌，柳梢青浅，花萼红嫣。
柳梢青
作者：赵汸
朝代：明

回雁峰前。𡸅弓下马，春满前川。云尽湘潭，深村无警。白昼安眠。殷勤祖道开筵，应记取、松萝暮烟。一曲离歌，柳梢青浅，花萼红嫣。
柳梢青·以上二首东存稿卷一
作者：赵汸
朝代：明

回雁峰前。＊弓下马，春满前川。云尽湘潭，深村无警，白书安眠。殷勤祖道开筵。应记取、松萝暮烟。一曲离歌，柳梢青浅，花萼红嫣。
栖真别馆赠松高鍊师
作者：赵汸
朝代：明
体裁：七言律诗

舣棹青林翠欲流，寻真胜复□英游。上方道士红双颊，别馆仙翁碧两眸。绛节朝回琼岛近，金丹时就石坛幽。投书欲与乡人别，长伴群仙驾十洲。
次童以清韵
作者：赵汸
朝代：明
体裁：七言律诗

山城二月百花开，喜代元戎报捷来。县小适逢多事日，时危须仗出群才。乌丝写就云生沼，白纻裁成月满台。为有幽期常极目，晴空双鹤自飞回。
次陈先生韵
作者：赵汸
朝代：明

十年寝瘵负遗经，羞见生朝客满庭。谩灼膏肓驱二竖，懒从磨蝎问三星。病逢竹叶疑无分，老插花枝亦暂馨。安得如翁耆且逸，尊前长对舞衣青。学传东阜旧家声，稷下兰陵独老成。前辈仪刑观晚节，后生狂狷异中行。童颜肯信童心在，鹤发偏宜鹤梦清。吾郡斯文应不坠，藤溪溪上月常明。
次陈先生韵·其一
作者：赵汸
朝代：明
体裁：七言律诗

十年寝瘵负遗经，羞见生朝客满庭。谩灼膏肓驱二竖，懒从磨蝎问三星。病逢竹叶疑无分，老插花枝亦暂馨。安得如翁耆且逸，尊前长对舞衣青。
次陈先生韵·其二
作者：赵汸
朝代：明
体裁：七言律诗

学传东阜旧家声，稷下兰陵独老成。前辈仪刑观晚节，后生狂狷异中行。童颜肯信童心在，鹤发偏宜鹤梦清。吾郡斯文应不坠，藤溪溪上月常明。
次陈实卿韵
作者：赵汸
朝代：明
体裁：七言律诗

麟出非时祗漫伤，书成世乱孰为祥。石盘穿透能辞钝，宝藏尘埋自发光。千载有人非晚遇，名山何处可深藏。流传未广惭推予，酱瓿谁家正倚墙。
次韵戏答留题东山者
作者：赵汸
朝代：明
体裁：七言律诗

诗翁扶醉上危巅，得意留题拂短垣。嗔喜未忘春梦后，是非犹记劫灰前。弓刀几处排坚阵，风月何人共小轩。失脚黄尘应有恨，元龙终不羡求田。
次韵成大用推官黟县即事
作者：赵汸
朝代：明
体裁：七言律诗

无复居人接近郊，空馀白骨没青蒿。旌旗蔽日军容壮，营栅排云地势高。败屋毁垣迷故邑，小溪春涨入空濠。浮邱近有黄山约，千斛松肪可酿醪。
次韵玉琊云隐图（并序）
作者：赵汸
朝代：明
体裁：五言律诗

马上剑三尺，山中云半间。无人寻草径，有虎卧柴关。解甲端陴后，悬弓定地还。胡为思旧隐，毕竟复谁閒。
次韵答何判簿见寄
作者：赵汸
朝代：明

红光犹在斗牛间，未斸龙泉岂遽还。金马玉堂随世换，清风明月几人閒。少驻沙边载月舟，依依父老话平畴。霜清木落山容净，三十六峰浑是秋。
次韵答何判簿见寄·其一
作者：赵汸
朝代：明
体裁：七言绝句

红光犹在斗牛间，未斸龙泉岂遽还。金马玉堂随世换，清风明月几人閒。
次韵答何判簿见寄·其二
作者：赵汸
朝代：明
体裁：七言绝句

少驻沙边载月舟，依依父老话平畴。霜清木落山容净，三十六峰浑是秋。
次韵答唐
作者：赵汸
朝代：明

扁舟出郭避纷华，两岸青山似若耶。腊雪尚迷樵客路，晚烟遥接野人家。地偏阳谷花重蕊，厨近阴林笋迸芽。若得主人分半席，便携书剑老烟霞。岁晚相求岂为贫，每怀高谊出天真。几回问信惭来使，半载幽居愧负薪。桃李不言人自醉，芝兰满眼意常春。重来尽有沧洲兴，长伴诗翁赋采蘋。
次韵答唐·其一
作者：赵汸
朝代：明
体裁：七言律诗

扁舟出郭避纷华，两岸青山似若耶。腊雪尚迷樵客路，晚烟遥接野人家。地偏阳谷花重蕊，厨近阴林笋迸芽。若得主人分半席，便携书剑老烟霞。
次韵答唐·其二
作者：赵汸
朝代：明
体裁：七言律诗

岁晚相求岂为贫，每怀高谊出天真。几回问信惭来使，半载幽居愧负薪。桃李不言人自醉，芝兰满眼意常春。重来尽有沧洲兴，长伴诗翁赋采蘋。
次韵答尚文
作者：赵汸
朝代：明
体裁：七言律诗

论交有自岂相违，雨雪宁辞款素扉。每恨常流轻造化，故将苦语辨危微。道通天地元非物，德合诚神始见几。恐负初心惭俊杰，一箪甘食故山薇。
次韵答王伯修见寄
作者：赵汸
朝代：明

万壑千岩一径幽，烟霞烂熳不须收。檐当雪瀑疑无夏，窗近风林欲借秋。钟鼓有人迎海鸟，江湖无地著沙鸥。方平近约来相访，听彻箫声月满楼。数间茅屋倚巑岏，莫道天宽地亦宽。孙子啸馀山寂寂，阮生哭后路漫漫。扶摇万里非吾事，栖息一枝聊自安。羡尔龙潭宾主好，牙签插架日同看。
次韵答王伯修见寄·其一
作者：赵汸
朝代：明
体裁：七言律诗

万壑千岩一径幽，烟霞烂熳不须收。檐当雪瀑疑无夏，窗近风林欲借秋。钟鼓有人迎海鸟，江湖无地著沙鸥。方平近约来相访，听彻箫声月满楼。
次韵答王伯修见寄·其二
作者：赵汸
朝代：明
体裁：七言律诗

数间茅屋倚巑岏，莫道天宽地亦宽。孙子啸馀山寂寂，阮生哭后路漫漫。扶摇万里非吾事，栖息一枝聊自安。羡尔龙潭宾主好，牙签插架日同看。
次韵谢成府推见赠
作者：赵汸
朝代：明
体裁：七言律诗

名途早日号清修，尚尔祥刑佐一州。几处干戈犹扰扰，百年襟抱自休休。时平风物应难见，岁晚功名或可收。闻道朝廷思用老，苍颜云鬓侍宸旒。
次韵谢朱伯初惠橘
作者：赵汸
朝代：明

溪上山中两绝尘，惟应黄绮最相亲。治生每愧奴无木，行酒空闻脯有麟。丹实结容朝得句，锦囊驰赠座生春。年年移作朱门供，谩想山林色正匀。病骨逢秋怯早凉，登高无分伴徜徉。忽惊风雨重阳近，自觉山林引兴长。嘉果年年劳远赠，新诗字字写幽香。何如四老无名姓，千古商山有耿光。
次韵谢朱伯初惠橘·其一
作者：赵汸
朝代：明
体裁：七言律诗

溪上山中两绝尘，惟应黄绮最相亲。治生每愧奴无木，行酒空闻脯有麟。丹实结容朝得句，锦囊驰赠座生春。年年移作朱门供，谩想山林色正匀。
次韵谢朱伯初惠橘·其二
作者：赵汸
朝代：明
体裁：七言律诗

病骨逢秋怯早凉，登高无分伴徜徉。忽惊风雨重阳近，自觉山林引兴长。嘉果年年劳远赠，新诗字字写幽香。何如四老无名姓，千古商山有耿光。
次韵鲁斋登高山见寄
作者：赵汸
朝代：明
体裁：七言绝句

山上元来更有山，梯云拾级不辞艰。五车合着烟霞外，三尺潺流水石间。
江彦明来访
作者：赵汸
朝代：明

一自逃空谷，健忘见似人。月来为上客，松长是高邻。已信贫非病，慵将懒是真。喜君能脱略，杖屦莫辞频。敲门知有客，已谓是君来。乱后交游少，秋清怀抱开。剧谈无可讳，信笔不相猜。木落山容净，楼居且莫回。
江彦明来访·其一
作者：赵汸
朝代：明
体裁：五言律诗

一自逃空谷，健忘见似人。月来为上客，松长是高邻。已信贫非病，慵将懒是真。喜君能脱略，杖屦莫辞频。
江彦明来访·其二
作者：赵汸
朝代：明
体裁：五言律诗

敲门知有客，已谓是君来。乱后交游少，秋清怀抱开。剧谈无可讳，信笔不相猜。木落山容净，楼居且莫回。
汸始见黄先生问生何岁对曰己未先生曰吾六经补注以己未年刊或曰书已刻矣恨无读者吾应之曰恐读者未生尔岂知子之生年乃吾刊书之岁又获相交岂非偶然乎乃命春秋之学今年二十有七年矣值愚生朝次思敬韵以寓其感云
作者：赵汸
朝代：明
体裁：七言律诗

昔闻黄子书成日，正值麟经托始年。皇览揆初悲后死，斯文未丧孰先传。春秋霜露如将见，歌舞衣裳忍自妍。诗句只增生日感，劬劳啄啐两凄然。
洛阳剑客歌为程景阳作
作者：赵汸
朝代：明
体裁：古风

洛阳古称豪杰窟，奇材剑客尤超忽。汉家三十六将军，剧孟归来如敌国。争夸玉贝高拄颐，曼胡短后供儿嬉。平生耻学一人敌，胸中耿耿谁能知。功名何必惭廉蔺，排难解纷声愈振。白头恨不当单于，误身竟坐封侯印。长安卿相真庸奴，鬼妾鬼马穷欢娱。一朝万事成瓦裂，金钱果为何人输。君不见洛阳剑客藏名久，好尽中山千石酒。精灵变化会有时，莫遣光芒射牛斗。
浮邱祠
作者：赵汸
朝代：明
体裁：古风

浮邱说诗秦汉间，庞眉鹤发映朱颜。适逢偶语几弃市，又见慢儒来溺冠。飘然长往不知处，遗迹宛在轩辕山。年谷常丰物无厉，石泉一盏荐甘寒。
海月岩二首
作者：赵汸
朝代：明

踏尽崔嵬倚石门，海风山月满岩峦。自言仙室依蓬岛，不觉人寰变广寒。千载扬尘安可测，一杯对景且为欢。岩前浴日皆诗景，唤醒东坡仔细看。架岩凿石有规模，不学桃源旧画图。亭作人稀林鸟乐，锡飞天老野云孤。雨馀石井泉深浅，烟淡虎门山有无。说与山灵莫分别，从教仙穴看浮屠。
海月岩二首·其一
作者：赵汸
朝代：明
体裁：七言律诗

踏尽崔嵬倚石门，海风山月满岩峦。自言仙室依蓬岛，不觉人寰变广寒。千载扬尘安可测，一杯对景且为欢。岩前浴日皆诗景，唤醒东坡仔细看。
海月岩二首·其二
作者：赵汸
朝代：明
体裁：七言律诗

架岩凿石有规模，不学桃源旧画图。亭作人稀林鸟乐，锡飞天老野云孤。雨馀石井泉深浅，烟淡虎门山有无。说与山灵莫分别，从教仙穴看浮屠。
游富寺源赠任达可教谕
作者：赵汸
朝代：明
体裁：七言律诗

青山外护大牙衔，中列千峰剑戟攒。红树高原秋入画，苍松出涧晚如蓝。昔人避世今无地，往事伤心兴莫谈。齐鲁烟尘应复息，待君重著广文衫。
游小溪浙源山中
作者：赵汸
朝代：明
体裁：七言绝句

旧游何处觅苔矶，水涸山童事事非。忽到小溪深树侧，鸳鸯惊起逐群飞。
游浮溪
作者：赵汸
朝代：明
体裁：七言律诗

剪刀峰下浮溪路，昔隐仙成谩不开。树古根柯皆铁石，水清沙砾尽琼瑰。坛空代远鹤时至，地僻山深人鲜来。远外旌旗犹满目，结茅无分又须回。
病中和伯友绝粮韵
作者：赵汸
朝代：明
体裁：五言律诗

貌比年加老，忧如病转深。风檐惊淅沥，竹径怯阴森。独立筹家难，朋来阻岁祲。远书思过雁，危坐自沈吟。
病中谢伴友
作者：赵汸
朝代：明
体裁：七言律诗

畏客山僧忽若惊，松门下马雨初晴。谩求衰病端何用，谁使迂疏浪得名。慷慨请行知雅意，从容排难见真情。风波况是同舟日，伐木宁教愧此生。
病士
作者：赵汸
朝代：明
体裁：古风

病鹰不忘击，病骥不忘骧。病鹤俛不啄，仰睇霄汉长。惟有病士心，死灰不复飏。居处终鲜欢，起行若痛亡。逢人目辄动，内惕外周章。口虽强诺唯，退省但茫茫。已疾且忘疗，焉知民未康。多谢游谈者，勉旃思自强。是弃果蓏哉，为称充圆方。
登黄山炼丹峰寻昔人隐处
作者：赵汸
朝代：明
体裁：古风

我游黄山当严冬，雪消日暖无天风。欲求昔人栖隐处，发兴况有高僧同。危矼侧步目已眩，绝壁下瞰心为忡。交流二涧泻寒碧，樵牧不来萝径穷。嵯峨乱石大如屋，蹴踏豺虎登虬龙。手披灌木出林杪，仰从云际窥奇峰。中高一柱揭南斗，旁扶两岫森寒松。文楸万本翠如织，宛宛内蓄何冲融。仙灵窟宅景象异，岂与下界同污隆。名姓无传年代远，只有药臼留遗踪。摩挲考击三叹息，怅不并世来相从。因怜李白升绝顶，空吟菡萏金芙蓉。几年戎马暗南国，眼前厌见旌旗红。脱身长往宿有愿，把茅不用烦人工。曹阮浮丘应好在，山南山北会相逢。
登黄龙洞后岩绝顶望太湖
作者：赵汸
朝代：明
体裁：七言律诗

灵湫注目一时同，绝顶孤攀似发蒙。历历蜗庐迷远近，依依蚁垤抱西东。穹青一色秋无价，积水千寻日耀空。振袂无言聊引望，海天云尽见飞鸿。
省古逸汪先生墓
作者：赵汸
朝代：明
体裁：七言律诗

百年高兴太平时，丧乱空馀死后悲。烟草已墟颜氏巷，云山犹写杜陵诗。饮冰食蘖老逾壮，锻铁椎金幼已奇。赖有诸孙营葬地，清风谁镌首阳碑。
省朱文公官坑祖墓
作者：赵汸
朝代：明
体裁：七言律诗

攒簇千峰一嶂开，乾坤间气此胚胎。百灵受职环真宅，五纬回光拱夜台。鲁国共悲祠庙毁，闽关不见子孙来。干戈未息诸生老，独抱遗书咏七哀。
秋兴
作者：赵汸
朝代：明

多难逢秋易感伤，萧条忽觉近重阳。荒村风雨行人少，故里烟尘病日长。太史藏山书未就，少师入海梦难忘。愁极每疑彭泽令，便将何道出羲皇。山寒拟欲傍阳冈，病骨惊秋怯夜长。归去已无扬子宅，乱来难觅郑公乡。有生宇内孰非寓，永死人间何处藏。木落天高无雁过，閒思往事立苍茫。
秋兴·其一
作者：赵汸
朝代：明
体裁：七言律诗

多难逢秋易感伤，萧条忽觉近重阳。荒村风雨行人少，故里烟尘病日长。太史藏山书未就，少师入海梦难忘。愁极每疑彭泽令，便将何道出羲皇。
秋兴·其二
作者：赵汸
朝代：明
体裁：七言律诗

山寒拟欲傍阳冈，病骨惊秋怯夜长。归去已无扬子宅，乱来难觅郑公乡。有生宇内孰非寓，永死人间何处藏。木落天高无雁过，閒思往事立苍茫。
秋怀
作者：赵汸
朝代：明

莫怪人呼作病翁，长年药裹愧无功。梦回左角鸿沟外，秋入南柯石火中。阳九适逢当日厄，大千会悟本来空。跰？凿井宁多事，安得相携一笑同。
秋怀
作者：赵汸
朝代：明
体裁：七言律诗

莫怪人呼作病翁，长年药裹愧无功。梦回左角鸿沟外，秋入南柯石火中。阳九适逢当日厄，大千会悟本来空。跰�凿井宁多事，安得相携一笑同。
筑室次陈实卿先生韵
作者：赵汸
朝代：明
体裁：七言律诗

烟销甲第是豪奢，苟美蜗居岂尚华。扬子苦贫犹有宅，杜陵遭难久无家。续将貂尾元非旧，拆补天功岂有涯。追远敬宗惭未就，新诗合与广筵誇。
答金元忠
作者：赵汸
朝代：明
体裁：五言律诗

宾馆二贤后，宗家五柳门。莺鸣声出谷，鹏徙翼如云。学博年方妙，时艰志不分。一身轻宇宙，匡济赖多闻。
节日卧病和元忠
作者：赵汸
朝代：明

一百五日谁与期，凄风苦雨不愆时。桃花乱飞流水急，鶗鴂忽鸣芳草萋。春尽可堪寒作恶，愁来偏与病相宜。已将梦幻观人世，莫向亲交怨别离。一百六日谁与游，残花满地意如秋。病意愔愔慵把卷，春寒漠漠怯登楼。鹃声似挟生前恨，蝶舞曾忘梦里愁。怪得羽人超世外，海中原有凤麟洲。
节日卧病和元忠·其一
作者：赵汸
朝代：明
体裁：七言律诗

一百五日谁与期，凄风苦雨不愆时。桃花乱飞流水急，鶗鴂忽鸣芳草萋。春尽可堪寒作恶，愁来偏与病相宜。已将梦幻观人世，莫向亲交怨别离。
节日卧病和元忠·其二
作者：赵汸
朝代：明
体裁：七言律诗

一百六日谁与游，残花满地意如秋。病意愔愔慵把卷，春寒漠漠怯登楼。鹃声似挟生前恨，蝶舞曾忘梦里愁。怪得羽人超世外，海中原有凤麟洲。
蔗庵
作者：赵汸
朝代：明
体裁：五言排律

嘉植咀甘液，升盘初自筵。近本味方永，将中节逾坚。多艰思往昔，梦境有开先。橄榄红盐后，蒹葭白露前。阶庭森玉树，里巷润华轩。室小元非陋，文高况可传。虞廷闻养老，绛县孰疑年。衎衎方来日，冥冥已定天。烹鹅记黑白，食蜜忘中边。周兄本无慧，化蝶匪文言。
观舆图有感（五首）
作者：赵汸
朝代：明

朝雨茅茨湿，披图羡禹功。山河一掌上，宇宙九畴中。水性惟趋下，民生本易穷。胼胝岂无事，大智与天通。四载勤难继，八年绩竟成。功推城濮隽，泽想召陵深。问鼎犹怀恶，投龟肯易心。向无微管叹，孰忆到于今。辙已环诸夏，居身忆九夷。难求伐木处，尚想馈豚时。夹谷真成谤，中牟不易知。惟存删述事，赫赫起周畿。皓首陈王道，时君孰可匡。艰难思稷契，容易托齐梁。越岂资冠冕，秦方用虎狼。空闻归大老，不复见鹰扬。雒邑空南渡，东都亦北辕。已符前五闰，空忆后三元。分合巧相似，今昔难等伦。女真如拓拔，一统位中原。
观舆图有感（五首）·其一
作者：赵汸
朝代：明
体裁：五言律诗

朝雨茅茨湿，披图羡禹功。山河一掌上，宇宙九畴中。水性惟趋下，民生本易穷。胼胝岂无事，大智与天通。
观舆图有感（五首）·其三
作者：赵汸
朝代：明
体裁：五言律诗

辙已环诸夏，居身忆九夷。难求伐木处，尚想馈豚时。夹谷真成谤，中牟不易知。惟存删述事，赫赫起周畿。
观舆图有感（五首）·其二
作者：赵汸
朝代：明
体裁：五言律诗

四载勤难继，八年绩竟成。功推城濮隽，泽想召陵深。问鼎犹怀恶，投龟肯易心。向无微管叹，孰忆到于今。
观舆图有感（五首）·其五
作者：赵汸
朝代：明
体裁：五言律诗

雒邑空南渡，东都亦北辕。已符前五闰，空忆后三元。分合巧相似，今昔难等伦。女真如拓拔，一统位中原。
观舆图有感（五首）·其四
作者：赵汸
朝代：明
体裁：五言律诗

皓首陈王道，时君孰可匡。艰难思稷契，容易托齐梁。越岂资冠冕，秦方用虎狼。空闻归大老，不复见鹰扬。
读唐人诗
作者：赵汸
朝代：明
体裁：七言绝句

悲秋才罢又伤春，洛浦迷魂泽畔身。尘事转头都是梦，总将哀怨属何人。
读宋人文
作者：赵汸
朝代：明
体裁：七言绝句

六经明晦总关天，白首穷经续断编。石介不生王令死，荒郊古冢鬼谈玄。
读宏斋遗藁
作者：赵汸
朝代：明
体裁：七言律诗

村馆文场迹已陈，时妆不入白头新。梧翁去后情怀落，虚叟归来感慨频。故国神游身似客，荒村梦断孰为邻。已知消长从来事，安得机谋恐胁人。
读阮嗣宗诗
作者：赵汸
朝代：明
体裁：古风

明月照北林，孤鸿有哀音。揽衣起坐弹鸣琴，忧思徘徊独伤心。可怜堂上生荆杞，空自繁华粲桃李。种瓜寂寞青门外，采薇怅望西山址。芒砀云归大泽空，后五百岁无英雄。途穷恸哭谁知者，沈湎狂言元自公。
谢王伯睿郡丞
作者：赵汸
朝代：明
体裁：七言律诗

悠悠伏枕忽心惊，好是灵乌报晚晴。谢客奉书来隐逸，令人致死薄虚名。已知苦节能行义，敢惜浮华不及情。邂逅识君能恨晚，输君临难若平生。
谢赵公子
作者：赵汸
朝代：明
体裁：七言律诗

公子才名四十秋，清门自昔重南州。书藏内府连圭璧，剑起丰城动斗牛。春日暖云生玉树，晓天新月堕银钩。珍图不使豪家得，邂逅还容一士求。
赠上人丕大基
作者：赵汸
朝代：明
体裁：古风

阴山赤光如赫曦，金人快日中天飞。乾坤塞破佛力大，西来只履将安归。百年王气真垂电，千尺法轮竿顶转。刘郎梵相秘难窥，辛有妖言孰先见。
赠吕仲善之北平搜访遗事
作者：赵汸
朝代：明
体裁：古风

龙庭返骑如飞烟，真人端拱收中原。北平图籍载连舸，挂一漏万无完篇。妖星夜半躔奎宿，山川千载还清淑。国书不使外廷传，翰林青简空如玉。监殷监夏思前车，诏起群儒当疾书。皇家制作贵传信，未许太史征无目。旧事遗文更搜访，狼籍幽燕藉君往。五车上送见书成，一代兴亡如指掌。
赠唐宗鲁
作者：赵汸
朝代：明
体裁：古风

惊飙振原野，草树日已疏。客子怀故林，哀鸿云外呼。九土人相食，烟尘暗长途。骨肉一分散，东瓯定勾吴。侧身无津梁，飞梦轻重湖。荆璞时未珍，所贵琏与瑚。棠溪古云利，百炼不受诬。忧患启明哲，艰贞奋良图。熠熠草上萤，青青涧中蒲。已感秋日短，复悲冬夜徂。阳光烛幽昧，阴壑群生苏。归舟泛春涛，一觞酹伍胥。
赠德懋赴乡塾因怀尚文
作者：赵汸
朝代：明
体裁：七言律诗

篮舆晓过悠然阁，杨柳依依士塞门。此日端居先业在，当时避地几人存。扁舟夜雪须乘兴，锦里烟尘正断魂。尊酒喜君文会近，莫轻一技好重论。
赠推命焦月岩
作者：赵汸
朝代：明
体裁：七言律诗

孛送水迎仍值箕，奎躔火日竟何为。祗应少日怀经济，垂近中年迫乱离。至乐每从天外得，长生难向命中期。藏书避地俱无计，祸福烦君仔细推。
赠曹元达子
作者：赵汸
朝代：明
体裁：七言律诗

故人别我今几秋，见尔难禁双泪流。一家寄食悲南国，千骑摆麾雄北州。转战不知何处在，相逢未拟此生休。清门生理依诸舅，长大废书吾漫忧。
赠汪仲鲁
作者：赵汸
朝代：明
体裁：七言律诗

短语长言总勿疑，相交动是隔年期。坐来竹雨初晴定，看到松云欲尽时。雪后孤芳谁复惜，空中灵响妙难思。山花满眼春将半，莫厌从容步履迟。
赠程仲本游齐云岩
作者：赵汸
朝代：明
体裁：七言律诗

君去齐云莫漫回，好依仙境结灵胎。山开宫观疑金阙，云捧香炉出玉台。羽化有缘天上去，神游还向世间来。臞儒自昔居山泽，坐老尘凡空自哀。
过斗山访程明远
作者：赵汸
朝代：明
体裁：五言律诗

结屋斗山下，山深人自閒。有时歌白石，高兴在青山。大道无夷越，虚名自触蛮。悠然得真趣，异境是仙寰。
过程河池墓（公名德仕宋为河池令元兵入邑度不能支与夫人同经于官舍）
作者：赵汸
朝代：明
体裁：五言律诗

义尽忠方著，坟荒草木繁。邑倾惟守死，双节聚精魂。古事人犹仰，残碑字半存。轰轰争日月，烈烈等乾坤。
过闵川程义士祠遗址
作者：赵汸
朝代：明
体裁：五言律诗

义士名犹在，方基祠不存。人心俱感惠，帝泽已推恩。古木烟霞杂，遗编姓字尊。信知开府后，奕世有云孙。
送杨希武参政行省山西
作者：赵汸
朝代：明
体裁：七言律诗

嘉谟硕策合居中，出入宣劳属望隆。才驾六轺归蓟北，还飞双旆去河东。晋侯旧赐提封远，汉相新瞻礼秩崇。廊庙待公归补衮，边陲暂遣播皇风。
送汪子翼赴采石书院山长
作者：赵汸
朝代：明
体裁：古风

汪子富儒术，雄文惊有司。横经得专席，往主圣哲祠。昨者遇相别，清言不及私。惟念紫阳翁，周程以为师。云何陆子静，所学乃异兹。后生将焉从，此事宜精思。斯行凭在尔，宁复计班资。嗟余素寡陋，求道多困岐。离索亦云久，陆沈乃其宜。一闻君子论，反躬愧湮微。神心异象罔，谁能握其机。关洛有遗言，本根实在兹。及门多通明，经说乃见讥。朱子晚所造，卓绝知者希。象山如可作，岂复忧支离。使其或有异，在我已无疑。前修去已远，问辩将畴依。子有千里行，谁能纠予非。采石古重镇，精庐俯危矶。子登蛾眉亭，勿作雍门悲。应怀谪仙人，宫锦何淋漓。横绝宇宙间，飞黄不受鞿。君子慎修已，深潜厚自持。斯人固天放，跌宕将安归。适道必有途，积德必有基。所贵敦实行，无为尚虚辞。俗学昧本原，希微罕真知。侏儒笑俳优，长者岂吾欺。念子实命我，斯言非我宜。敬恭奉明德，白首以为期。
送汪朝宗参政行省陕西
作者：赵汸
朝代：明
体裁：七言律诗

清忠自合侍宸旒，方面频看寄远猷。西迈新闻分陕重，东归共识相齐优。藩垣势合雄图遂，竹帛功成壮志酬。回首蓬莱云海上，金陵千古帝王州。
送皮典史归泉溪旧隐
作者：赵汸
朝代：明
体裁：古风

皮尹昔辞上高秩，隐居欲拟陶彭泽。石潭空洞九峰奇，潭底行云映朝日。云去山空今几秋，随风万里何悠悠。一朝飘落还故处，云本无心风亦休。芙蓉峰下西江路，父老送行君弗顾。著书况有鹿门期，回首人间但烟雾。
送程明远归
作者：赵汸
朝代：明
体裁：七言律诗

一百五日客欲归，别君谁怜吾事非。泪随流水依山去，眼散落花作雪飞。溪谷春深惟草树，郊原日暖自烟霏。松楸在望身匏系，青壁无缘一径微。
送程明远归
作者：赵汸
朝代：明

一百五日客欲归，别君谁怜吾事非。泪随流水依山去，眼散落花作雪飞。溪谷春深惟草树，郊原日暖自烟霏。松楸在望身匏繫，青壁无缘一径微。
送蔡齐贤参政行省福建
作者：赵汸
朝代：明
体裁：七言律诗

近臣持节镇闽中，藩府东南控制雄。率土已归新版籍，济时还属旧勋庸。天开百粤蛮烟晓，地接三山海日红。圣主宵衣勤政理，太平思与远人同。
送金元忠赴程鲁瞻家塾兼寄鲁瞻
作者：赵汸
朝代：明
体裁：七言绝句

古阆山高剩蕨薇，与君同隐惜君归。桑榆逐煖空匏系，百里层霄看鹤飞。
送金元忠赴程鲁瞻家塾兼寄鲁瞻
作者：赵汸
朝代：明

古阆山高剩蕨薇，与君同隐惜君归。桑榆逐煖空匏繫，百里层霄看鹤飞。
送陈子山博士游黄山 其一 浮丘祠
作者：赵汸
朝代：明
体裁：古风

浮丘说诗罢，丹成忽为仙。荒祠托灵谷，瓦缶荐寒泉。纷纭秦汉间，嘉遁良独贤。大雅久不闻，支词渎真诠。期君发幽隐，重以青瑶镌。
送陈子山博士游黄山 其三 白龙潭
作者：赵汸
朝代：明
体裁：古风

绝洞下深黑，寒泉泻岩隈。中有玉蜿蜒，不知何年来。隐显与道俱，泊然息风雷。石林绚金碧，洞府皆楼台。善保至阳德，春霖遍九垓。
送陈子山博士游黄山 其二 轩辕碑
作者：赵汸
朝代：明
体裁：古风

轩后初制作，崆峒闵蒸黎。画野定疆理，无为异标枝。荒山有遗碣，彷佛存蛟螭。述德岂倚相，论书陋秦斯。期君刊往牒，稽首陈贞辞。
送陈子山博士游黄山 其五 弦歌洞
作者：赵汸
朝代：明
体裁：古风

岩居观物化，掩卷独无思。空洞鐍重扃，閟此孔壁遗。朋来二三子，窈渺强吾诗。商声出金石，草树生凉飔。过门有佳客，共赏雩风辞。
送陈子山博士游黄山 其四 朱砂泉
作者：赵汸
朝代：明
体裁：古风

空岩荫方池，丹泉何氤氲。炎火孰张设，蒸熬泛春温。疏瀹得深润，浮游灌灵根。外达美阳休，内融反胚浑。翩然披紫绮，五色明朝暾。
遣怀寄程明远
作者：赵汸
朝代：明
体裁：七言律诗

朴学常忧力不胜，朋来共感岁年侵。尘编屡掩成三叹，古调初传每独吟。雁过林中无落影，鹤鸣天际有遗音。河原万折通银汉，不废仙槎自在寻。
邻翁
作者：赵汸
朝代：明
体裁：五言绝句

世乱云浮薄，年荒虎迹多。邻翁近相戒，日暮少经过。
都谏汪公即席用朱先生韵赐诗依前韵和谢之
作者：赵汸
朝代：明
体裁：七言律诗

皇华屡重轺车选，能赋况当英妙年。霜木晨星交有道，金芝玉树睹争先。已观淮海同归德，未必江湖别有天。此去山中应可隐，陈编重理获麟前。
银峰述德诗（并序）
作者：赵汸
朝代：明
体裁：古风

戎马生淮甸，烟尘暗江湖。银峰万家邑，转目成丘墟。番君祠既燬，张相墓应芜。千年豪杰堀，但见豺与狐。四邻更问罪，毒螫焉能祛。牺牲待境上，玉帛既与俱。谁将庇吾民，跂踵待来苏。两属固非策，瓜分岂良图。干戈日相寻，山谷皆储胥。甘心仇彼壤，斩刈互相踰。衅同虞芮争，祸岂蛮触殊。相倾各恃援，肯复哀无辜。福星临婺渚，千骑专城居。威行征伐外，泽被凋瘵馀。招携自有道，不亟亦不徐。运步理必复，寒谷春阳嘘。湓浦覆巢穴，宫亭偃根株。永谢西江水，还同涸辙鱼。含垢廓洪度，推诚开戆愚。汝才吾与达，勉思致名誉。汝武吾爪牙，所当应时需。难若春冰释，冤似水涤除。父子再天日，妻孥欢室庐。向来锋镝地，画作瓜芋区。始羡生人乐，力耕供赋需。譬如涉渊水，公作济川桴。又如沟中瘠，忍死待公哺。况非遇公贤，此邑今何如。我欲留公像，英姿照里闾。穹碑铭伟绩，螭首而龟趺。所示只一乡，所传唯道途。作诗颂公德，纪实辞不诬。子孙又子孙，歌咏无时渝。方伯及连帅，视公为规模。
阆山香岩院
作者：赵汸
朝代：明
体裁：七言律诗

千峰四面碧参差，十顷水田展玉池。下界风生尘似海，半山云合雨如筛。雷师降笔留丹篆，佛祖开基见白龟。宝殿重新煨烬后，可怜无处觅残碑。
阆峰秋兴
作者：赵汸
朝代：明
体裁：七言律诗

岭峭崖倾径往还，药囊书卷一窗间。神鸦喜日朝争树，山鬼依人夜撼阛。露重无霜林果熟，云凝不雨洞雷閒。莫嫌岩穴多殊异，天遣沈疴此闭关。
除夕
作者：赵汸
朝代：明
体裁：七言律诗

守岁虽名岁不留，停杯谩与数更筹。艰危作客岂今夕，隐约依人非昔游。乱后亲交难会合，春来书札莫沈浮。开怀预卜风光好，随处莺花得自由。
除夕赠倪明善程仲元
作者：赵汸
朝代：明
体裁：七言律诗

旧交谁可共残编，乱后相逢意惘然。肯伴岁除怜我病，欲传家学识君贤。治身土苴知何晚，涉世风帆愧不前。莫叹长镵逢积雪，清谈相与度新年。
陪程仲本借馆杨居士宅雨后登芝山赋
作者：赵汸
朝代：明
体裁：七言绝句

道人居处若云浮，枯木偃蹇忘春秋。西山雨后见红日，芳草长林自牧牛。
非士非农
作者：赵汸
朝代：明
体裁：七言律诗

岩石萧条井邑墟，名山何处可藏书。神伤乔木高风里，日乱荒榛细雨馀。卖药有人知姓字，灌园无力任耕锄。敢逃非士非农诮，会跨琴高赤鲤鱼。
题九龙庵新楼
作者：赵汸
朝代：明
体裁：七言律诗

楼观凭虚倚玉台，远涵空翠绝浮埃。璿玑宵转星辰近，沆瀣朝盈户牖开。雷劈苍崖龙起立，风翻碧海鹤飞回。仙家自信春长好，应笑胡僧辨劫灰。
题云林小隐
作者：赵汸
朝代：明
体裁：古风

杉松冥冥烟雾湿，青合两崖愁壁立。方池怪石小窗妍，家具图书劣容膝。十年官道暗黄尘，锦里萧条少四邻。峻岭截云天禦暴，樵歌一曲断行人。古林先生身种德，芝田兰畹无荆棘。心閒鸡犬亦清宁，虎伥狐妖俱屏迹。木叶归根虫闭关，雪深半夜失前山。儿童挟策莫言冷，信有阳和地底还。
题平山堂次黄先生韵
作者：赵汸
朝代：明
体裁：古风

虚堂眄平冈，积翠淩天半。彷像识瑶台，熹微窥玉案。颇疑巨灵力，刬削非一旦。森森古树齐，奕奕朝霞烂。地近巘易陟，池清莲不蔓。莺啼午梦残，客至琴声断。胜境契中襟，雅怀知弗畔。翛然忘物我，讵肯存崖岸。马迹遍幽燕，华颠乐村闬。居夷非矫曲，悼猛得前算。巇崄世所趋，真淳日彫散。跬步视安危，片言几理乱。苟能领斯会，未觉身为患。嘉谋谅贻厥，岂曰誇殊观。
题平山堂次黄先生韵
作者：赵汸
朝代：明
体裁：诗

虚堂眄平冈，积翠淩天半。
彷像识瑶台，熹微窥玉案。
颇疑巨灵力，刬削非一旦。
森森古树齐，奕奕朝霞烂。
地近巘易陟，池清莲不蔓。
莺啼午梦残，客至琴声断。
胜境契中襟，雅怀知弗畔。
翛然忘物我，讵肯存崖岸。
马迹遍幽燕，华颠乐村闬。
居夷非矫曲，悼猛得前算。
巇崄世所趋，真淳日雕散。
跬步视安危，片言几理乱。
苟能领斯会，未觉身为患。
嘉谋谅贻厥，岂曰夸殊观。
题张中丞祠
作者：赵汸
朝代：明
体裁：五言律诗

孤城经百战，忍死复挥戈。节义如日月，声名等山河。云深遗祠古，地远乞灵多。往往成功者，焉能保不磨。
题澄心亭
作者：赵汸
朝代：明
体裁：七言绝句

亭中客去日西沈，云净天空月影临。万籁无声群动息，千山一色静高深。
题碧山图
作者：赵汸
朝代：明
体裁：古风

尝爱李太白，兴来栖碧山。山中别有一天地，惜无图画留人间。谁为碧澄翁，久向山中住。栽花种柳待春风，忽见新图识其趣。青山淡淡云离离，小桥流水涵清漪。抱琴择胜可终日，安得似汝图中时。韩侯好诗仍好画，嗜酒不忧官长怪。欲图李白碧山居，酒禁方严笔如借。知翁有子旧曾游，淡泊无营心日休。图成漫与翁为寿，愿翁长乐无虞忧。
题米元晖江山小景
作者：赵汸
朝代：明
体裁：古风

沧波浩无津，挥手扬帆去。回顾江上山，苍苍但烟树。结茅傍洲渚，岂少垂纶处。终然尘迹近，未及扁舟趣。世运如风飙，朝新夕成故。白云何亭亭，倏尔天际住。寄谢山中人，奚为独多虑。
题黄龙洞
作者：赵汸
朝代：明
体裁：七言律诗

苍弁西来拔地雄，重岩直下贮虚空。根连笠泽天光合，润接蓬壶海气通。灵响有时闻世外，真人无位守规中。油然一缕山前起，乞与人间作岁丰。
题黟令周君儒所藏清溪白云图
作者：赵汸
朝代：明
体裁：古风

结屋清溪上，白云与为邻。云影常在地，溪光净无尘。馀晖及山木，晻映忘冬春。逍遥窗户间，亦足娱心神。相望彭泽宰，仕止孰由人。忽忆桃花源，悠然思问津。
题黟县舒仙翁东岩隐处
作者：赵汸
朝代：明
体裁：七言律诗

仙家楼观倚崔嵬，万仞峰头一径开。阴壑每防雷电起，夜坛静看斗杓回。祗应跨鹤云中过，尚想吹箫月下来。远望平原秋树短，累累荒冢漫兴哀。
黄星行
作者：赵汸
朝代：明
体裁：古风

八月十五夜未央，中天皓月悬清光。大星稀少小星没，出门四顾山苍苍。我生不读甘石书，但见一星明且黄。今宵不见儿童怪，应随斗柄西山外。石桥徙倚闻幽香，荷叶团团大如盖。黄星明夜应复来，清露为酒荷为杯。举杯漫与黄星寿，自古昆明有劫灰。
黄氏棣华碑
作者：赵汸
朝代：明
体裁：七言律诗

乔木凋零故国同，黄家兄弟最高风。花间市隐如潘阆，湖上仙居近葛洪。放鹤客稀棋局在，吹箫人远石坛空。棣华原上遗双碣，西蜀文章宋两公。
入山
作者：赵渊
朝代：明
体裁：七言绝句

梦里寻山路不迷，瑶华珠树与云齐。黄金世界参龙藏，白玉光辉照虎溪。
东家梅
作者：赵焞夫
朝代：明

梅园何意日相亲，破腊疏花远俗尘。几树出墙临古道，一枝当户报先春。香飘半榻随风至，冻合孤村斗雪新。我亦萧条寒彻骨，白头摇落得芳邻。
中洲草堂
作者：赵焞夫
朝代：明

张君亦有宅，乃在水云间。雪意自千古，芦花第几湾。焦桐冰在御，新笋玉成班。款径问奇者，江天时往还。
九江野宿
作者：赵焞夫
朝代：明

野宿就孤烟，芦花断岸边。清秋看好月，多病苦衰年。露湿鹑衣薄，霜飘鹤发悬。中宵见形影，回首益凄然。
倚杖
作者：赵焞夫
朝代：明

莫上溪桥望，斜阳背晚鸦。衰年仍作客，乱世巳无家。断雁烟迷影，寒梅雪作花。片心摇欲折，凄切听鸣笳。
午日同区启图避暑星岩冒雨攀玉虚宫值古风道人
作者：赵焞夫
朝代：明

名区端称绘新诗，俯景刚逢雪顶师。笑里石蒸云绰约，雨中天变水琉璃。屐声碎落龙岩响，酒韵微醺鲸浪欺。共倚芙蓉参帝座，斗边不免费占疑。
春望
作者：赵焞夫
朝代：明

寒食萧条野望阴，一枝筇竹日行吟。出尘笑我烟霞骨，逝水还谁日月心。薇蕨长时知雨足，鹧鸪啼处怨山深。连年烽火何尝息，残烧而今尚满林。
灯夕王日都招集跨龙山斋
作者：赵焞夫
朝代：明

紫翠台临宛削成，春筵迟我此宵情。鳌灯海上连三岛，渔篴波间弄一声。暖入玉壶冰渐解，香生兰渚酒初倾。倚阑恍挟飞仙辈，畅饮中天对月明。
荧火
作者：赵焞夫
朝代：明

一茎秋际草，羽化出芳洲。笑杀然脐照，欢同秉烛游。争光星点点，弄月夜悠悠。自有冰心在，平生岂暗投。
访黄元吉医士
作者：赵焞夫
朝代：明

隔溪村口尽烟霞，隐似壶公自一家。灵药捣成丹字犬，玄霜炼就白飞鸦。橘垂井上香吹远，菊泛篱东望转遐。拔宅先人谁识得，满身云气绕衣纱。
过梅花村
作者：赵焞夫
朝代：明

乍识罗浮路，梅花尚有村。二三家映雪，清浅水临门。古梦销香寂，寒梢挂月痕。仙家歌舞罢，山色几黄昏。
集许雪桥清来堂
作者：赵焞夫
朝代：明

紫水来游兴自豪，如云何幸洽仙曹。绿阶正扫青鸾尾，华烛初烧白凤膏。花气送歌翻舞袖，酒痕和泪湿宫袍。嗟予白发犹为客，吟向瑶笺忆薛涛。
题怪石花卉册
作者：赵焞夫
朝代：明

谁测螭龙宅，崚嶒千尺峰。偶时烟雨晓，玉立开芙蓉。
忆王孙
作者：赵燕
朝代：明

东风恶劣打残红，帘幕轻阴漾碧空。倚薰笼，梦断香消宝鸭中。
长相思·寄张幼子
作者：赵燕
朝代：明

去悠悠，意悠悠，水远山长无尽头。相思何日休。见春愁，对春羞，日日春江认去舟。含情空倚楼。
巢湖见图
作者：赵献
朝代：明
体裁：古风

茫茫宇宙内，湖海亘其中。窅冥不可测，光怪乃相同。精灵之所聚，不雕而玲珑。彼以楼閤见，此以城郭通。非烟亦非雾，如画兼如梦。迩者湖上人，历历识形容。卜基在重渊，积水避天工。屋舍分闾里，疆界限提封。宛然一岩邑，远与列郡雄。烟火何必设，桑柘自成丛。依稀闻鸡犬，曷为无人踪。兹岂鲛人室，或者冯夷宫。冥奇良可怀，禹穴未足穷。耕钓广异闻，羡尔泽畔翁。
和题壁元韵
作者：赵玑姊
朝代：明

分明笔仗影依稀，惊阵啼鸦散夕晖。去国元同千古恨，抱琴应共九泉归。才高柳絮馀香沈，命薄桃花卸舞衣。泪眼相逢何日事，一声鼙鼓各魂飞。
效崔国辅
作者：赵瑗妾
朝代：明
体裁：五言绝句

妾有黄金钗，嫁时为首饰。今日赠君行，千里长相忆。
手植桧次韵
作者：赵璜
朝代：明
体裁：古风

庙庭几千载，燬矣仍复新。大哉吾夫子，天地与俱存。不有干霄木，何以表圣门。况兹手亲植，年所誇先秦。彼五大夫者，安敢窥其群。龙姿阅冬秀，翠盖当夏屯。对取乾坤象，旋成左右文。云胡困回禄，烈焰起夜分。顾此亦数耳，荣枯夙所闻。九泉无曲处，春意施必均。吊灾阻修道，东望日几巡。本深末还葴，天定终胜人。再挺岁寒标，龟凫让嶙峋。
秋日陪姚万涵登龙门·其一
作者：赵用光
朝代：明
体裁：五言律诗

河上秋光好，重来思转赊。帆樯千里色，烟火几人家。水落沙痕峭，云危石磴斜。乾坤蓬鬓在，离别愧年华。
秋日陪姚万涵登龙门·其三
作者：赵用光
朝代：明
体裁：五言律诗

拂衣临钓石，漉酒问渔翁。霜雪娟娟净，河流宛宛通。估船横落日，人语答秋风。吾汝真何意，相看空翠中。
秋日陪姚万涵登龙门·其二
作者：赵用光
朝代：明
体裁：五言律诗

紫翠千峰里，幽寻一径通。岩泉清漱石，殿阁迥含风。把酒看人代，临流忆禹功。预愁归路晚，踪迹各西东。
秋日陪姚万涵登龙门·其四
作者：赵用光
朝代：明
体裁：五言律诗

取胜攀萝径，观澜俯石矶。水凉偏耐酒，岚翠欲生衣。舟子看人过，山鸦抱日飞。天涯朋好在，相对已忘归。
秋杪登龙门望河楼·其一
作者：赵用光
朝代：明
体裁：七言律诗

风雷盘薄撼崔嵬，涌出东南百尺台。岸束惊涛当槛落，翚飞高阁倚天开。浮云萧索中原尽，秋色苍茫万里来。欲向清尊问千古，夕阳西下断鸿哀。
秋杪登龙门望河楼·其二
作者：赵用光
朝代：明
体裁：七言律诗

结客龙门此壮游，晚风还拟共登楼。回看暮霭千峰合，不尽长河万里流。入夜清尊成雅集，虚亭寒色敞高秋。醉来欹枕藤萝外，飞梦遥应到十洲。
守元董丈载酒过月山寺
作者：赵用贤
朝代：明
体裁：七言律诗

云空极目莽萧萧，静掩禅扉对泬寥。双骑影传青旆转，一声歌动白云遥。邺中作赋推公干，河内飞凫识子乔。幸有淹留贤地主，不将岐路叹飘摇。
宿昭陵斋房呈溟南赵馆丈
作者：赵用贤
朝代：明

先皇原庙俯层阴，肃穆嗣官奉御心。月露夜零千嶂晓，风泉寒咽九龙吟。空传遗舄留园寝，犹想呜珂直禁林。绣草宣台何日事，侍臣唯有泪沾襟。
恭题皇上所御画扇二首 其一 咏鹡鸰葵兰二花
作者：赵用贤
朝代：明
体裁：七言律诗

花鸟芳菲禁苑中，画图省识见春风。香飘兰气千茎碧，日丽葵心万朵红。当暑移来看皎洁，自天题处转青葱。鹡鸰原上休相急，已荷皇仁祝网同。
恭题皇上所御画扇二首 其二 咏白燕梨杏二花
作者：赵用贤
朝代：明
体裁：七言律诗

春城骀荡日初长，白燕双飞度苑墙。千树晓霞迷杏艳，一帘晴雪泛梨香。回风舞共花为雨，带月看来羽作裳。莫向昭阳营旧垒，君王原薄汉宫妆。
恭题皇上所御画扇二首 咏鹡鸰葵兰二花 咏白燕梨杏二花
作者：赵用贤
朝代：明

花鸟芳菲禁苑中，画图省识见春风。香飘兰气千茎碧，日丽葵心万朵红。当暑移来看皎洁，自天题处转青葱。鹡鸰原上休相急，已荷皇仁祝网同。春城骀荡日初长，白燕双飞度苑墙。千树晓霞迷杏艳，一帘晴雪泛梨香。回风舞共花为雨，带月看来羽作裳。莫向昭阳营旧垒，君王原薄汉宫妆。
陪祀昭陵纪事有作
作者：赵用贤
朝代：明

瑶坛晴雪净春空，剑佩声沉苑路东。霜露每勤忧圣主，貂珰无复肃斋宫。通原燎火分宵白，拂树霓旌映晓红。寂寞翠华谁望幸，惟余金粟鸟呼风。
青县堤上别方蕴璋
作者：赵用贤
朝代：明

怜君此别手重携，散发长堤日又西。钟鼓千官愁驻马，星辰一夜暗燃藜。因风柳絮沾沾起，出浦云帆片片低。东道若逢杨得意，可能相对访幽栖。
送张水部南归
作者：赵秉忠
朝代：明
体裁：五言律诗

平子归田去，山川赋旧游。遗荣才北阙，高兴已南州。鲈鲙三江月，菰蒲五月秋。襟期知旷达，尊酒写离忧。
怀玉山
作者：赵章泉
朝代：明
体裁：七言律诗

禅月诗僧古道场，山雄吴楚接华阳。疏通八砌蛟龙隐，高并双峰虎豹藏。云母屏寒消瘴气，蓝田璧润吐虹光。碧桃花落仙人去，静听松风心自凉。
阙题
作者：赵纯
朝代：明

持节南巡过峡山，停舟聊尔一跻攀。千岩岚气浮苍碧，万壑松风响佩环。梵刹静涵江树迥，禅扉深锁白云间。漫题不尽登临兴，翘首京华咫尺间。
寄洛阳李五秀才
作者：赵纲
朝代：明

未得吴公荐，空怜贾谊才。年年三月里，相忆看花来。
西郊
作者：赵纲
朝代：明

山关启翠微，霜钟自晨夕。花里一僧来，泠泠振金策。
重过顺上人禅院
作者：赵纲
朝代：明

寂寂禅关闭，寻师此复来。千花随雨散，一径踏云开。鸟下传经院，龙参说法台。欲吟还未就，端愧谢公才。
感事
作者：赵维寰
朝代：明
体裁：七言律诗

羽书一夜入承明，司马纷纷召外兵。帷幄尽馀全胜算，疆场迟奏凯歌声。将军肘后黄金薄，文吏樽前白简盈。二百年来养士报，不知谁为勒燕铭。
过雄县哭任年兄甲子
作者：赵维寰
朝代：明

行行境入古雄州，缓辔寻盟访旧游。正拟鸿传分半榻，俄惊鹤去已千秋。投竿东海心犹壮，埋玉青山恨肯休。吾欲招魂天帝所，巫阳何处不禁愁。
割髭岭
作者：赵维藩
朝代：明
体裁：古风

白水真人兴一旅，迅扫风尘复寰宇。莽新授首王郎歼，尤来大创敢予侮。秉旌杖钺讫天诛，要使遗民毕安堵。龙山之南岭如锋，猿攀鹿踯愁难从。凶魁窜身计无所，暂此割髭逃锧斧。明时版图归畿辅，凿山开路通行旅。樵歌牧唱时相闻，野老犹能说光武。
和前韵·其一
作者：赵维藩
朝代：明
体裁：七言律诗

寒山云净耸觚棱，青磴针穿古树层。海鹤翔鸣依岭峤，石鸡饮啄向沟塍。藏修溪洞怀先哲，疏散林泉羡野僧。此处高谈天地外，试思千古有谁曾。
和前韵·其三
作者：赵维藩
朝代：明
体裁：七言律诗

巀嶭龙头近太微，奋张两翼势疑飞。峰连恒岳开图画，地枕滹沱绕带围。秋涧鸣琴娱客听，夕阳啼鸟送人归。却思望切云霓日，触石偏怜起白衣。
和前韵·其二
作者：赵维藩
朝代：明
体裁：七言律诗

青壁南缘厌马疲，杖藜著履恣搜奇。遥瞻北岳云开处，正值西风木落时。吊古情深忘俗虑，寻诗料足惬心期。日斜更上双峰顶，长啸微吟事事宜。
白石神君祠
作者：赵维藩
朝代：明
体裁：七言律诗

胜境弘开忆昔时，古今陵谷几迁移。山仍白石迷荒草，祠倚青松指废基。体接封龙云易合，气通恒岳泽潜施。名成好古真奇士，幸录残碑纪德祠。
失题
作者：赵美和
朝代：明

江亭别酒尽交欢，一担行囊两样看。洙泗源头沾圣泽，斑斓膝下喜亲颜。真卿不愧中书令，子固何惭内史官。爱日有馀寻旧迹，月明犹念倚闾还。
城南书事
作者：赵羾
朝代：明

三年为客寄龙沙，望断南云不见家。惟有受降城外月，照人清泪落胡笳。
河清
作者：赵羾
朝代：明
体裁：五言排律

圣君登太宝，天眷集皇明。日月开黄道，江山壮玉京。参天成化育，率土乐升平。盛德尧同大，重华舜并称。戎夷修职贡，海岳荐嘉徵。合颖禾呈秀，分岐麦效祯。野蚕才进篚，白象复来庭。神后驺虞见，龙山宝蔡呈。昔闻沧海晏，今睹大河清。湛湛真同渭，滔滔岂混泾。导源从积石，凝洁自韩城。秋色连琼岛，寒光映玉渑。清光千里莹，银汉九霄澄。上表来藩国，推祥验瑞经。八方归润泽，万物遂滋荣。灵应诚稀遇，谦恭不自矜。臣民逢盛事，朝野沸欢声。景贶图缣素，贞符纪汗青。谁论麟特出，不数凤来鸣。忝署春官列，扬歌播九成。
雪
作者：赵羾
朝代：明
体裁：五言律诗

散漫随风舞，回旋体态轻。楼头秦弄玉，天上许飞琼。皓鹤来时误，昏鸦点处明。喜看三白兆，胪瑞协升平。
中元对客
作者：赵舜举
朝代：明
体裁：五言律诗

京国中元日，微风暑乍收。鹊飞明月树，人汎洞箫舟。且喜深杯满，休嗟大火流。盂兰僧社近，钟鼓杂更筹。
凤渚维舟
作者：赵良生
朝代：明
体裁：古风

溶溶一镜平，驾言泛南浦。浅蘸绿波柔，垂杨正娇舞。招客共开尊，临流更怀古。孤鸟掠还飞，游鱼纤可数。向晚莫催归，停桡宿溪浒。
南堤烟雨
作者：赵良生
朝代：明
体裁：古风

长堤何逶迟，一道亘平楚。春树绿初成，浓阴相媚妩。朝来微雨晴，轻烟互吞吐。溉我原上田，庶以慰农圃。辛苦荷锄翁，辍耕听桑扈。
巽峰迎旭
作者：赵良生
朝代：明
体裁：古风

步上城东门，旷怀骋遐瞩。遥望钓鱼峰，晴霞映朝旭。天宇何澄鲜，山容净如沐。村树碧参差，径花红朴樕。此中倘结庐，期来课耕读。
松院秋声
作者：赵良生
朝代：明
体裁：古风

森森千尺姿，奇古世少匹。重兹栋梁材，相视不敢昵。天风晚忽来，江涛雨中急。时送谡谡声，笙竽自喧吸。谁具丘壑情，微吟忆斯立。
榕坛春翠
作者：赵良生
朝代：明
体裁：古风

高榕郁参天，樛枝长拂地。古坛春雨馀，芳草绿无际。村烟淡冥濛，斜阳远迢递。载酒可寻香，题诗继修禊。何须召伯棠，于焉足游憩。
水珠叠翠
作者：赵良生
朝代：明
体裁：七言律诗

青山界破落飞湍，搅雪翻银峡势宽。老树撑烟晴亦湿，危崖挟雨夏犹寒。只应野客携琴听，消得閒僧倚杖看。谁把水晶帘半捲，散抛琼佩玉珊珊。
潭阁呼鱼
作者：赵良生
朝代：明
体裁：古风

昔人寄濠梁，鱼乐识欣畅。谁开石圳潭，浩荡不可量。网罟喜有禁，风波谢无恙。偶来一凭阑，止水惬予向。慰民驾蜚鱼，嬉娱非所尚。
鳌口渔歌
作者：赵良生
朝代：明
体裁：七言律诗

鳌峰萦绕绿于苔，渭水严滩总异才。一曲沧浪残照下，数声款乃曙烟开。浮家泛宅此中好，细雨斜风归去来。我亦忘机思属和，从今鸥鹭莫惊猜。
龙门樵唱
作者：赵良生
朝代：明
体裁：七言律诗

丁丁何处响云根，看奕归来过别墩。千仞凌空盘鸟道，双崖中豁启龙门。空林近暮霏烟霭，深坞经秋绝烧痕。自笑不如牛背稳，笛声遥入夕阳村。
龟石浮印
作者：赵良生
朝代：明
体裁：古风

山灵降元龟，突兀呈赑屃。宛然如负图，圣世或献瑞。礧砢拥卦文，演易备天地。曳尾泥涂中，苔藓久浸渍。他年遂封侯，左顾验尔赐。
九日王楚瞻父母黄元宇老师登来青阁用杜韵
作者：赵良诜
朝代：明

秋肃烟收海宇宽，追随高阁兴交欢。云间羡尔飞凫舄，席上惭予赋鹬冠。露入芙蓉凝晚翠，菊浮鹦鹉溢新寒。不妨饮兴归来缓，夹道山花带月看。
昭明书馆
作者：赵萱
朝代：明
体裁：七言律诗

满架图书杂典坟，黄金小屋隐储君。银灯细剔三更雨，琼闼重封一片云。松下有堂存古像，壁间无石记遗文。韦编锦轴尘消散，留得晨钟两市闻。
中岳庙
作者：赵谏之
朝代：明
体裁：五言律诗

嵩高镇诸夏，四岳仰岧峣。灵异传周雅，明禋本汉朝。烟云覆万里，峰崿上层霄。我欲求丹诀，群仙故寂寥。
临洮院后半壁古城歌
作者：赵贞吉
朝代：明

君不见秦城万里如游龙，首接洮河尾辽海。三堵龙头势隐辚，至今不共山河改。何时山外起新陴，围绕古城当户楣。相逢若识桃源叟，应忆当时征戍儿。
临洮院后较射亭放歌行
作者：赵贞吉
朝代：明

东风吹泉作酒香，洮水射河河水黄。落日正挂昆仑傍，手弯劲羽欺垂杨。借君厩上三飞骦，葱海蹴踏葡萄浆。黄鹄高高摩青苍，弹来一曲堪断肠，有女肯嫁乌孙王。
云中太守歌（为孟津陆载题）
作者：赵贞吉
朝代：明

云中太守何翩翩，归来但扫落花眠。落花坛临孟津口，白岸苍波称钓叟。门前车马又纷纷，此翁惟视南天云。云里高台已如扫，风前冶苑徒空闻。空闻金埒随山溜，复道丰阡成野堠。已令饥鹤调中悲，不放斯獒草头走。洛中胜事先自知，塞上风烟那复为。冷泉浇竹离披长，听与檀郎写《楚辞》。
初至伏牛山
作者：赵贞吉
朝代：明

终南捷径不须猜，少日追名老大回。办得七松行道处，归迟犹胜未归来。
华阴祠居柬县令
作者：赵贞吉
朝代：明

新作王门使，来依茂宰居。烟花松社屐，风雨竹床书。寂寂春将暮，绵绵思有余。愁深仍向夕，户影岳莲虚。
南津公馆
作者：赵贞吉
朝代：明

南津呕哑闻秋语，湿箨黄蕉掩幽处。关门夜开稻花香，澜河晓洗流云杼。芦笙含风满簟花，出门葭菼川麻麻。娇猩叶舞一蝶堕，似惜清翘浣花饿。
和严介溪赠西还诗
作者：赵贞吉
朝代：明

别公犹是见公时，回望华阳黑水垂。万里一身愁作客，十年两逐愧临歧。孤臣去国名难洁，弃妇思家步易迟。珍重台衡尚怜惜，直庐中夜起吟诗。
和刘怡溪观涨韵酬邓子高龚进甫三首·其一
作者：赵贞吉
朝代：明

结发与君游，去作墨卿子。官况贫更贫，天机指非指。有时兴一恸，化作长歌矣。羊裘舴艋舟，听者如环蚁。今成两雪翁，坐看秋潦水。
和刘怡溪观涨韵酬邓子高龚进甫三首·其三
作者：赵贞吉
朝代：明

河上有丈人，习水如抱子。视身如虚空，观物比骈指。持念入平等，会物为己矣。丈人视吾侬，奚啻小蝼蚁。能嗤垤中海，来哂矜秋水。
和刘怡溪观涨韵酬邓子高龚进甫三首·其二
作者：赵贞吉
朝代：明

潮急汐亦及，习见惟舟子。朝津白马封，暮峡青牛指。来讶急湍者，复喜回澜矣。山僮欢若蜂，市女散如蚁。独有舟居仙，著论名观水。
和刘怡溪观涨韵酬邓子高龚进甫三首·其二
作者：赵贞吉
朝代：明

潮急汐亦及，习见惟舟子。朝津白马封，暮峡青牛指。来讶急湍者，复喜回澜矣。山僮欢若蜂，市女散如蚁。独有舟居仙，著论名观水。河上有丈人，习水如抱子。视身如虚空，观物比骈指。持念入平等，会物为己矣。丈人视吾侬，奚啻小蝼蚁。能嗤垤中海，来哂矜秋水。
啸台
作者：赵贞吉
朝代：明
体裁：古风

使车十日离金马，暮过迢迢啸台下。空里如闻鸾凤音，途中不遇猖狂者。阮生猖狂真可哀，半痴半黠谁能裁。千言万论尽聒耳，独凭一啸明其怀。开怀问孙公，孙公益龙钟。渺视无一语，万木澄英风。吾能会其意，拂衣下山去。孙公送阮生，一啸抗自举。吁嗟孙阮自心期，凄凉此意无人知。可怜千载不相待，至今惟有高台在。云边影落苏门山，草际烟浮百泉濑。与君相别在新春，君去游梁我入秦。洛中名士如相问，今作区区青眼人。
夜宿苏长公洗墨池亭戏作
作者：赵贞吉
朝代：明

江空草绿酒旗风，半醉黄州烟雨中。五百年前曾洗墨，依稀犹记雪堂东。
夜饮郭宅分韵得寂字
作者：赵贞吉
朝代：明

土龙填湖小波寂，星收阛声光历历。白鸟睡惊柘寒滴，葛轻公子巧中的。蔗浆洗襟盈淅沥，青苎畦中坐束曈，城上割风学吹笛。
宝鸡县张仙洞中长歌行次壁间谢高泉韵
作者：赵贞吉
朝代：明

去国何迟迟，青山一丈携。春风已三月，逐虎桃花蹊。既闻粪金牛，又传化宝鸡。仰首笑碧落，拂袖凌丹梯。左虬右文豹，稳驾无人挤。如何牧马滨，尚有问津迷。劳因豚往贺，诡从禽遇奚。惜哉昆吾锋，徒有斫沟泥。所以衡门士，折矢释孤麛。上冈抱黄犊，枢户衣皲犁。中心藏皓洁，面上蒙黝黧。家有黄口儿，倚户饥苦啼。掉头去不顾，吾道无忧栖。邈哉大雅初，高征供蒸黎。淳风逝不处，去水无回低。因思驻吾颜，刀圭丸粉提。身轻骑八骏，联三十二蹄。仙人五城楼，玄圃岌而跻。玉匣简隐诀，金书撷幽题。誓断区中缘，岂云藏会稽。九州黑子耳，千载谁能徯。忽然俯宗国，脊局心予凄。我有峨嵋家，结茅聊可栖。且当弥远驾，乐志西山西。
宿关山
作者：赵贞吉
朝代：明

陇云低合水分流，羌笛高吹月满楼。乍客关山生远梦，自怜旌节到边州。雪消长坂黄昏度，水浸幽汀绿草抽。闻说此方泉作酒，宁将驻马劝箜篌。
宿大峨峰顶二首·其一
作者：赵贞吉
朝代：明
体裁：五言律诗

平生怀隐约，寤寐思南图。此日登临壮，春风兴不孤。诸天银色界，万里玉光铺。疑有仙人到，相随种白榆。
宿大峨峰顶二首·其二
作者：赵贞吉
朝代：明
体裁：五言律诗

太息大峨峰，巍巍独擅雄。谁骑六牙象，来坐七天中。雪压巫庐瘴，山吹于阗风。凌晨观日出，极目海云东。
峨眉山歌
作者：赵贞吉
朝代：明
体裁：古风

白帝昔禀鸿濛匠，错铸江山排罔象。赤髓溶成巴水流，清棱幻出峨眉壮。峨眉两片翠浮空，日月跳转成双瞳。美人西倚映碧落，昆崙东向悬青铜。嘉陵黛色何窈窕，暮雨朝云青未了。力士空埋玉冶魂，王孙暗转琴心调。可怜烟霭下汀洲，望望行人芳意留。青象渡河春泯泯，碧鸡啼晓思悠悠。归来怅望高唐趾，不愿封侯愿游此。锦绣洪都羡画图，神明北宅嗟疑似。忆昨路绕犍为中，褰裳遥指白云峰。蟠霄拓地开南纪，鼍吼鲸訇追巨踪。此山疑有真灵住，此地遥疑接玄圃。天上年年种白榆，人间岁岁飞红雨。白榆红雨异凡仙，放光台上一茫然。百千万劫仅弹指，七十二君皆比肩。雪岭星桥何小小，铜梁玉垒何眇眇。西拈优钵影团团，东钓珊瑚光杲杲。苍颜灏气有谁同，尽落襄王一梦中。尘心祗会题红叶，素业先须访赤松。白龙吐雾成海水，青鸟衔花供寸晷。我来踏破八十盘，飞雪奇踪日难洗。忆昔灵山少年耻，长卿多病在临邛，倾心缥缈玉芙蓉。抽毫拟作大人赋，折简应召无是公。
憩少林
作者：赵贞吉
朝代：明
体裁：七言绝句

东周鹤与洞箫回，西竺人随折苇来。尘世未逢浮海筏，青山空绕谪仙台。
春日游华山
作者：赵贞吉
朝代：明

望华山，迢迢千仞不可攀。青莲削玉浮云外，白雪堆盐翠霭间。翠霭浮云度飞鸟，黄尘青镜春风晓。银甲弹筝芳草傍，金槽压酒垂杨道。垂杨近拂枝，芳草远生滋。梦登天姥为金粟，醒入西山采玉芝。玉芝玉女洗头边，金粟金仙印掌前。人从槎上新浮去，舟载瀛东竟未旋。云台袅袅绿萝里，中有一人谈不死。花外红泉度晋人，松间华发为秦语。晋人秦语几恬喧，万壑千崖老睡魂。龙争虎斗无穷恨，狗盗鸡鸣不足言。云归废畤如流水，尘起岩关一千里。髑髅台上蝴蝶飞，蘼芜涧底鸳鸯起。乍闻歌动雉朝飞，同游数子立斜晖。待予暂解邯郸急，黄鹄骑来住翠微。
春望
作者：赵贞吉
朝代：明

杖藜到处立苍茫，两脚青山老法幢。飞去白云何处住，一蓑烟雨下吴江。
枝江紫山怀古
作者：赵贞吉
朝代：明

赤甲青江天半垂，紫山黄叶正离披。高鸿已托长风翼，下泽谁听短笛吹。地接山回秦避路，云颓天回汉留祠。周郎陆弟名空在，细雨荒台猎罢时。
柘湖何子卜筑金陵园居次韵
作者：赵贞吉
朝代：明

买得新廛住旧京，灌园时汲后溪清。帘钩谢老怀山意，药莳王郎誓墓情。泯泯槐阴分阵蚁，惺惺花外数声莺。春风又度芊绵处，谁伴巾车出石城。
桃川怀古次韵
作者：赵贞吉
朝代：明

周时人掩汉时关，秦代衣冠晋代山。亡社鸟来歌滑滑，战场云度伴闲闲。空传缑岭吹箫去，不识辽东戴帽还。五百年逢一渔父，三三今傍绿溪湾。
江上三峰歌
作者：赵贞吉
朝代：明

白龙夭矫鲛绡薄，鳌呿夜掣东溟若。海上仙人醉露桃，梦翻三点岚光落。珊瑚支拄鱼眼红，皱波髻挽淋漓风。琅缥岛藏翠寒滴，鹤翎洒影青围中。嵌空倒镜扶桑户，锦扈嘶春香玉庄。石上曾孙开竹书，菱花飘入晴空雨。曾孙钓海深濡踝，叹世酸眸叶黄慎。书中伯玉术不朽，回首纶竿系左肘。
沔县武侯祠
作者：赵贞吉
朝代：明

定军山前逢故老，百年谁识荒山道。青驺结盖重问津，一来吊古一伤神。时乖不动蛟龙气，野旷空令鸟鹊驯。白马纶巾堕清汉，星光夜入银河烂。玉立乌桥一羽毛，缔观尘世如秋毫。向时聚沙聊戏剧，今古悠悠俱辟易。玄菟长护战旗翻，山鬼深藏马行蹠。襄阳耆旧尽凋残，蔡水东流不忍观。椒浆若下云中奠，应记从军旧乡县。僰雨羌云满笛风，三声猿落郁林东。苍凉薄暮无所见，遥想当时庞德公。
渑池会盟台
作者：赵贞吉
朝代：明

天弧夜射青麟死，天下诸侯庆牛耳。完璧城边走赵人，击缶台畔闻秦声。池中夜浸一片月，年年草绿春风发。猛将鞬腰取豹韬，牧童扣角来狐窟。
王乔洞
作者：赵贞吉
朝代：明

柯烂人归古木寒，绀崖灵壑野云团。骑来黄鹤丹砂顶，飞去青天白玉棺。流水调中春欲半，洞箫声里夜将阑。思轻尘骨超千劫，愿遇金童捧一丸。
白云观
作者：赵贞吉
朝代：明

一丘堪枕白云边，古塔高悬紫柏前。到此心澄思出世，何年丹熟学登仙。花神几度供铺锦，榆影更番佐数钱。谁道屡经潇洒地，绝胜长驻艳阳天。
访苏门
作者：赵贞吉
朝代：明

帝遣巫阳与旧魂，又骑羸马访苏门。虽逢高士不相顾，犹胜浮湘哀屈原。
赠真定刘中丞
作者：赵贞吉
朝代：明

中丞开府握兵权，威辅声名霄汉悬。萑泽新收屠狗后，阵图重改卧龙前。左车去塞陉中井，西豹来耕邺下田。玳瑁筵开春骑出，幕中留客待三千。
过孟津次先己酉韵
作者：赵贞吉
朝代：明

回御指沧浪，吾家沱水傍。苾刍香座稳，平仲野阴凉。卜世传关朗，交邻托仲光。续经犹畏老，无力赋《长杨》。
送侍御张龙坪领东沂兵宪
作者：赵贞吉
朝代：明

手握兵符下鲁中，指挥诸将尚乘骢。密收海上酬恩士，渐散山南挟弹雄。春日劝耕滕壤外，秋风较猎许田东。儒家自有匡时略，何必桥边拜石公。
送张少渠给舍赴莱守任
作者：赵贞吉
朝代：明

一麾何事海东行，万里三山蜃气横。宦处有仙应肯度，水中成市不须惊。向来忧国青衫泪，此去全身皂帽情。安得同心常不别，斜阳空倚石头城。
邵窝
作者：赵贞吉
朝代：明

万叠青山百道泉，一蓑烟雨老先天。如何尚有英雄气，暗著皇王帝伯篇。
酬马宜泉幽居之作
作者：赵贞吉
朝代：明

雨洗池荷净有余，闻君池上草为庐。避喧人浣桃花水，闻道僧留贝叶书。云袅鹤巢松盖湿，机忘鱼笋槿篱疏。门生几度惭秋水，犹自渊冲退若虚。
金陵送取经僧回蜀
作者：赵贞吉
朝代：明
体裁：五言律诗

洗钵长干寺，鸣榔一苇湾。经收唐藏译，歌学楚狂还。草绿金沙岛，云开石镜山。慈航偏易渡，岂若世途难。
钓渔台
作者：赵贞吉
朝代：明

醉骨烟云艇慢开，半竿风雨上渔台。无人知是寒山子，明月玉箫呼未回。
魏公草堂
作者：赵贞吉
朝代：明

有才不到青云前，无心常傍白云边。白云青云若流水，魏公草堂今在此。岚空烟断鸟飞迟，雪里溪寒客路迷。庭前忽见幽香草，扬袂临风折一枝。
黄坝驿次壁间余方池韵
作者：赵贞吉
朝代：明

太白峰回指大峨，遥看锦水带金波。宜男草绿沉犀浦，织女星寒抱珥河。老去玄经知尚少，归来易卜买应多。春风旧著荷衣在，但乞山间薜荔阿。
夜登镇远楼作
作者：赵载
朝代：明

边城屹屹拂云端，塞草荒凉玉宇寒。九曲星河天欲曙，三通鼓角夜将阑。虚涵万象明蟾迥，斜挂层峰列宿团。四望遥连浑似水，玉门辉映有无看。
奉和观车驾祀南郊
作者：赵辅
朝代：明

御堤新筑净无埃，大驾亲承祀事来。风定垆烟浮衮冕，日高仙仗护蓬莱。鸾旂纷拥云衢合，雉扇遥迎翠辇开。更有羽林严宿卫，桓桓多是出群才。
为黄宗武题扇
作者：赵迪
朝代：明
体裁：七言绝句

萝径飞花霭暮春，清泉白石净无尘。不知浮世纷纷日，门掩青山有几人。
书郑公启扇
作者：赵迪
朝代：明

幽人爱青山，结屋空林里。夜深梦白云，明月在溪水。
伏枕
作者：赵迪
朝代：明

衰病龙钟两鬓华，荷衣弱体不胜加。空山遥夜人声绝，一点残灯落尽花。
元夕应制
作者：赵迪
朝代：明

龙楼锡宴月初斜，宝炬星分照翠华。五夜歌钟连甲第，千门灯火映皇家。锦筵人醉飘《金缕》，罗绮春晴散彩霞。自是宸游多乐事，叨陪几度赐宫花。
兵车行
作者：赵迪
朝代：明

兵车行，征马鸣，路上行人皆哭声。哭声彻天泪满地，天地自是终无情。弓箭在身刀在手，父母相随语未了。妻子牵衣在后啼，兄弟束装向前走。遥遥西上咸阳路，万里苍茫起烟雾。倾身迥逐孤雁飞，乡邻亲戚知何处。掩泪吞声行负戈，运粮斩木北防河。军中昨夜诏书至，发兵转戍长城地。野旷天清战血腥，悲笳日暮秋风起。君不闻长城夜哭秦时鬼，瀚海风烟汉家垒。秦汉争雄几百年，有血当时成海水。武皇重开边，干戈苦未息。妇人力耕锄，丈夫事行役。千村少烟火，万井惟荆棘。兵革海内犹未清，州司门外徵求急。君不见长城窟，城下草根缠白骨。人生莫作长城卒。
分得九仙观送刘司务之天官
作者：赵迪
朝代：明

青山一径连花竹，瑶宫琼馆依林麓。昔云兄弟九仙人，跨鲤成仙岩下宿。仙人一去竟不来，落叶行迹空苍苔。石窗无人白云冷，药炉有火芙蓉开。春林不辨武陵处，阴崖尚忆瑶池路。仙乐时闻太乙宫，翠禽声起勾陈树。鸦浴池边日未斜，洞门流水秦人家。湖光占处知残雨，山色晴中见落花。朝来送君即倾盖，暮离筵与群仙会。仙人吹笙期子来，碧桃花下应相待。
别舍弟宗一
作者：赵迪
朝代：明

粤江江上思悠悠，若上扁舟双泪流。去国身飘天外叶，还家梦断海边秋。山从鸟影当空度，云傍猿声入夜愁。远道六千过桂岭，穷荒垂死岂堪投。
别赠蔡茂
作者：赵迪
朝代：明

少年重豪侠，长向五陵游。醉倚夷门日，歌残易水秋。猿声烟外树，雁影月边楼。未有苍龙剑，神光射斗牛。
别龙川尉陈海
作者：赵迪
朝代：明

忆得从游日，青袍各少年。今来俱白首，相对共悽然。我病秋山雨，君行瘴海烟。浮云分散后，明月几时圆。
北邙行
作者：赵迪
朝代：明

北邙山下悲风急，魂车辚辚男女泣。浮生富贵能几何，请君听此薤露歌。居贫艰难葬独苦，在富光辉人送多。山前翁仲笑相语，贵贱应须土中去。新坟峨峨土犹湿，日暮狐狸作人立。白杨萧萧人已归，伫看坟前长荆棘。
南楼奇观
作者：赵迪
朝代：明
体裁：五言律诗

楼居有仙客，隐约白云中。当户山光入，钩帘海色通。江清螺女渡，台占越王宫。风景今非昔，凭高思不穷。
古薄命
作者：赵迪
朝代：明

妾命薄如秋叶叶，薄从风胜如妾妾。薄此身何所依叶，薄常趁风中飞妾。薄命如秋影影瘦，伶俜月中冷妾身。强在如影轻影轻，犹得随月行良人。远戍交河北，堂上姑嫜发应白。鬻钗剪发奉甘旨，夜制寒衣寄万里。妾命强存不，如死妾命薄。何太恶容华，暗向菱花落。
古钗叹
作者：赵迪
朝代：明

古钗埋没知何日，泥中拾得重爱惜。两股盘龙十二行，钗头仍刻双凤凰。鬼工金错加雕饰，古制无光土花蚀。莫嫌此样不称仪，更是内家旧时物。传闻邻女争来看，玉指摩挲复惊叹。慎勿弃置宜深藏，留取花前作珍玩。
咏散木道人
作者：赵迪
朝代：明

世人尚松柏，郁郁众所奇。斯人有深意，散木宁自期。顾兹枝叶茂，感彼雨露滋。淹留枳棘聚，弃置空山垂。工师弗我顾，梁栋匪我思。寂寂青山下，日暮凉风吹。所以古君子，谦守常自持。
咸阳怀古
作者：赵迪
朝代：明

鲍鱼风起沙丘道，五采文龙属沛公。玉斗碎残谋士去，楚歌声断霸图空。东流渭水千年绿，西望骊山三月红。惟有五陵松柏在，苍苍曾阅几英雄。
塞下曲
作者：赵迪
朝代：明

朔北寒风起，春来雪作花。黄云愁陇水，白骨怨边沙。柳暗边尘暮，营空塞日斜。故园芳草绿，客梦几还家。
天鹅
作者：赵迪
朝代：明
体裁：五言绝句

饮啄渚田中，栖薄蒹葭岸。不与凫雁同，飞鸣在云汉。
奉和圣制从蓬莱向兴庆阁道中留春望之作
作者：赵迪
朝代：明

陪游禁苑早春前，莺啭春风入绮筵。柳外翠华承日转，花前阁道与天连。管弦声动千林晓，草木晴浮万井烟。自是宸游多睿藻，子云偏得侍甘泉。
孤雁
作者：赵迪
朝代：明

折羽惊弦下渚蒲，分飞归路失相呼。哀鸣天际云堪伴，寒影江头月共孤。北度关山乡国迥，南依湘水稻粱无。弟兄此日知何在，望断穷秋恨亦枯。
客中元夕
作者：赵迪
朝代：明

花市银灯夜向深，香风罗绮迥沈沈。不知何处笙歌起，传得新愁上客心。
客中除夕
作者：赵迪
朝代：明

牢落天涯夜，人穷岁亦穷。空山双鬓白，孤馆一灯红。腊尽屠苏外，春来爆竹中。此身如断梗，何事苦匆匆。
宿郑五别业林处士
作者：赵迪
朝代：明

不见催租吏，渔歌听自频。应迷辋川路，空想武陵春。落日闻清磬，寒林见故人。秋风如有待，江上共垂纶。
寄沈鲁原
作者：赵迪
朝代：明

绿萝潭岛碧纷纷，门掩青山独卧云。残月空江清梦远，令人长忆沈休文。
寄衣曲
作者：赵迪
朝代：明

制就寒衣谁与将，长缝短线牵人肠。寸丝极于寸心苦，借问傍人同寄与。封裹频开仍覆视，一片慇勤心万里。江南十月寒不禁，况我良人在辽水。天寒雨雪阴山道，去日行装岂完好。今将血泪与寒衣，寄向天涯何日到。
小景
作者：赵迪
朝代：明

茅屋掩芳林，萝衣卧苔石。空山寂无人，寒云落秋色。
山居
作者：赵迪
朝代：明

我家曾住越山隈，乔木春深紫翠堆。堂上佩声朱履度，庭前山色玉屏开。衣冠有恨先王后，家世应从南渡来。文献祗今三百载，清风白屋守蒿莱。
山水图
作者：赵迪
朝代：明
体裁：古风

苏耽昔隐处，落日惟孤云。青山丹灶前，橘井香氤氲。湖光林际断，岚气霞外分。仙源不可即，清思徒纷纷。
幽人独憩图
作者：赵迪
朝代：明
体裁：古风

幽人遗世氛，心与浮云薄。薜萝寒可衣，山泉时自濯。白云林下来，黄叶衣上落。高风不可攀，逍遥在林壑。
感怀冬夜
作者：赵迪
朝代：明

穷冬天地闭，积雪暗河关。身世随孤雁，家林隔万山。江声回积梦，灯影对愁颜。遥夜心千里，萧萧两鬓斑。
拟古王子安郊兴
作者：赵迪
朝代：明

閒居春日赋，清兴故人同。柳烟晴泣露，蘋浦暗生风。水牵残影绿，花送断香红。祗恐青山暮，金樽绿酒空。
拟崔颢长安道
作者：赵迪
朝代：明

长安道上春如绮，朝来冠盖奔流水。谁人不畏霍家奴，甲第豪雄连戚里。望中车马多如云，卫青新拜大将军。腰间金印悬紫绶，门前翠盖拥朱轮。将军自是椒房宠，由来天幸承恩重。侍猎长杨赤羽旗，陪游上苑黄金鞚。道傍青青杨柳垂，五陵年少多光辉。兰阶珠弹鸣珂去，柳市银灯夜醉归。香尘百里花如雾，乳燕双双春欲暮。来往惟闻歌吹声，行人识是长安路。
挽姬乔氏
作者：赵迪
朝代：明

纱窗落日度黄昏，知是音容隔九原。华屋不闻灯下语，妆台空想镜中魂。香罗犹染残春泪，花径惟馀旧袜痕。独有南宫词客恨，多情何处向人论。
挽李氏太母
作者：赵迪
朝代：明

七十人生少，慈颜近百龄。正宜乐寿考，岂为掩泉扃。客吊山灵泣，魂归陇树青。輀车当祖载，薤露若为听。
挽沧洲先生陈景明
作者：赵迪
朝代：明

昨夜德星天上掩，山中闻说太丘亡。可怜幽室重泉闭，无复沧洲嘉兴长。蕙帐云昏猿鹤怨，萝衣秋冷涧泉伤。元龙雅望知何在，康乐襟期迥不忘。青草更闻诗思逸，碧山犹想屐痕香。未承鸠杖尊桓季，忽听商山没绮黄。日永苔枝悬宝剑，夜深寒笛起山阳。每怀载酒寻花径，空忆携琴过草堂。
晚眺
作者：赵迪
朝代：明

白云深处野人家，倚杖閒吟日未斜。江上数峰看欲尽，晚钟残月入芦花。
林塘幽趣
作者：赵迪
朝代：明
体裁：古风

芳林晚更佳，积水春仍绿。沈沈碧若烟，汛汛清如玉。微茫辋川庄，隐映山阴曲。幽人独去来，凉月下修竹。
王昭君歌
作者：赵迪
朝代：明

自顾倾城姿，六宫人莫比。薄倖丹青人，使我恨至死。忽朝嫁我天一方，托身万里何茫茫。宫月歌残杨柳色，梨云梦断罗衣香。玉容暝对边尘泣，昭阳恩宠何嗟及。云边箭落雁声寒，帐中霜重貂裘湿。蕃王强妾若尽欢，异域不通言语难。肝肠暗与弦俱断，独抱琵琶向月弹。
王维桃花行
作者：赵迪
朝代：明

扁舟閒棹武陵曲，落红万点春波绿。乘兴沿流去不穷，夹岸桃花夺人目。山回溪转入渐深，萦纡几度隔云林。遥看林下人家影，近听村前鸡犬声。恍然初入如人境，洞里烟萝白日静。兰径春深玉有烟，绮窗昼永花如锦。惊闻客至复相呼，争迎置酒问何如。初从避地潜来此，自后因家成久居。苦遭嬴氏行苛法，竟携妻子尘寰别。山中犹着秦衣冠，世上谁知晋年月。世人那自见山青，青山一径通仙灵。遥连阆苑仙源杳，不见长安战血腥。归来拟若携家往，祗今灵景知何向。翠壁红泉祗独寻，芝草琅玕应难想。万壑千峰翠黛浮，多情长忆别来愁。回首空山不可问，惟见桃花逐水流。
画马
作者：赵迪
朝代：明

塞上番儿控骕骦，岂知天厩有乘黄。春风驰道花如锦，玉勒骄嘶出建章。
登馀干城
作者：赵迪
朝代：明

荒原落日过重城，万里苍茫感客情。乡思雨中和雁断，秋风江上见人行。枫林西入吴江远，驿路东分楚水平。遥望天涯流落久，暮云飞叶自纵横。
登鼓山
作者：赵迪
朝代：明

车从追游到上方，金宫钟磬霭林塘。彩云宝地通霄迥，翠壑松涛入海长。萝径引杯山鸟下，石厨供馔涧泉香。空堂清梵沈沈夕，共听三生色相忘。
白莲花
作者：赵迪
朝代：明
体裁：七言律诗

素质盈盈粉未乾，翠钿漠漠露光残。湘灵环佩云中降，洛浦风神月下看。玉管声沈凉雨夕，羽衣香度碧波寒。遥思入社人千载，吟对清秋独倚栏。
白菜
作者：赵迪
朝代：明

家园晓萋萋，露叶何青白。长随苜蓿盘，不近膏粱客。写入丹青中，閒情聊自适。
秋怀
作者：赵迪
朝代：明

霜满枫林江上村，犬声篱落护柴门。空山落日秋砧暝，野渡荒烟晚磬昏。寂寂寒灯当永夜，依依凉月对残魂。羁怀凄切空垂泪，又听前溪起断猿。
秋思
作者：赵迪
朝代：明

身世如萍梗，他乡总是愁。暝灯虫入夜，残雨叶翻秋。坎止知何处，暌离似胜游。虚舟从所适，无日是安流。
秋江渔唱
作者：赵迪
朝代：明

渔舟晓唱来，声度芦花影。月落曲未终，江空钓丝冷。
竹轩
作者：赵迪
朝代：明

讼堂寂沈沈，凉飙起修竹。爱恋此君心，铭轩共幽独。岁寒色不渝，青青美如玉。内虚常自持，外直竟无曲。朝泛渭川晴，夕对湘潭绿。厌种河阳花，羞同彭泽菊。日与琅玕期，清风聊自足。
苏台至望亭驿人家尽空怅然有作寄从弟纡
作者：赵迪
朝代：明

东吴黎庶独何依，景物凄清旧日非。芳草园林人不见，落花门巷燕还飞。干戈时起风尘暮，烽堠春来戍火微。高卧东山犹未起，洞中花发忆荼薇。
虚室弦声
作者：赵迪
朝代：明

空斋寂无人，丝桐奏流水。飞絮落寒潭，静逐浮云起。
西城夜月
作者：赵迪
朝代：明

西城有明月，照彼崇台上。万籁夜沈沈，清光独相向。
讳日
作者：赵迪
朝代：明

良辰更凄凄，四顾惨不乐。罄欬似有闻，想像犹存若。眷彼膝下趋，仪容宛如昨。分飞迅如遗，骨肉竟谁托。茫茫寓太虚，沈沈隔冥漠。终身痛莫伸，五内崩犹割。旨酒空自陈，九原何由作。履此霜露晨，宁不心如灼。
赋得陶母墓送别
作者：赵迪
朝代：明

剪发待佳宾，陶氏有贤母。孤冢依空山，芳名亘千古。野花笑春风，山鸟啼寒雨。送君归故乡，因之为延伫。
踏莎行·送友人还山中
作者：赵迪
朝代：明

径转清溪，花飞红雨。武陵风景知何处。当年厌听水声寒，岂知忘却来时路。水绕人家，烟迷津树。晚峰江上青无数。幽人此别更多情，移家归向山中住。
过贾谊宅
作者：赵迪
朝代：明

故宅荒凉倚碧岑，寒云漠漠迹难寻。书沈湘水情何极，鵩赋长沙怨已深。空馆无人啼鸟到，閒门有径碧苔侵。可怜前席今千载，惟有清猿自啸唫。
远屿堆蓝
作者：赵迪
朝代：明

微茫江上峰，青青雨中积。幽人兴无穷，闭门对秋色。
述怀
作者：赵迪
朝代：明
体裁：七言绝句

门掩秋塘枫树清，断猿疏鸟起寒汀。长安道上花如锦，山鸟林间笑独醒。
送宫人入道
作者：赵迪
朝代：明

净洗红妆翠黛残，承恩却向太清坛。罗襦已解明珠佩，宝髻新簪碧玉冠。昼永閒依松下鹤，春深犹梦镜中鸾。碧云凉月秋衾冷，还似昭阳独寝寒。
送林汉孟之温陵
作者：赵迪
朝代：明

年来知己各离群，况是春深又别君。柳色青青芳草绿，停杯凄绝一江云。
送王孟扬之京
作者：赵迪
朝代：明

年来知己叹飘零，谁唱离歌复忍听。有恨空江芳草绿，多情落日故山青。云间征骑频催发，花外流觞祗暂停。秪恐分携愁不极，临风长醉莫教醒。
送陈文叔分教融州
作者：赵迪
朝代：明

别来三载一相逢，百越云山意万重。回雁峰高霜月冷，梦魂犹忆帝城钟。
采莲曲
作者：赵迪
朝代：明

采莲歌，歌采莲，鬓云斜堕黄金蝉。兰桡画舫清江曲，珠钿罗裙凝云绿。叶翠花红色如绮，鸦黄粉白情如玉。江上休随鸿雁飞，花前莫并鸳鸯宿。采莲自小惯乘潮，江中风浪何飘摇。共怨良人千里外，顾影残妆恨未消。
采莲歌拟王子安
作者：赵迪
朝代：明
体裁：古风

采莲歌，歌采莲，鬓云斜坠黄金蝉。兰桡画舫清江曲，珠钿罗裙凝云绿。叶翠花红恨想容，鸦黄粉白情如玉。江上休随鸿雁飞，花前莫作鸳鸯宿。采莲歌，歌转迟，娇歌声断綵云飞。芳情暗结莲心苦，閒愁极乱藕中丝。采莲莫采叶，叶色青如妾。妾心长与江水清，花颜未久先凋零。可怜秦罗敷，日出东南隅。持筐桑中去，薄暮逢秋胡。何如云水花深处，占得风光江上居。采莲不知远，舟行莫忘返。花红荡人心，叶绿迷人眼。荷零乱，空潇潇。采莲自小惯乘潮，江中风浪何飘飖。其怨良人千里外，顾影残妆恨未消。
钓龙台怀古
作者：赵迪
朝代：明

戍鼓城分散暮鸦，无诸故垒到堪嗟。青山犹记秦封域，芳草空馀越世家。逐鹿旌旗云汉杳，钓龙台榭夕阳斜。英雄牢落今千载，风雨萧萧起暮笳。
钱塘怀古
作者：赵迪
朝代：明

龙飞凤舞下钱塘，冠盖朱轮散异方。王业偏安新典礼，山河无复旧封疆。铜驼雨冷依芳草，石兽云昏卧夕阳。今古废兴多少恨，一声孤雁海天长。
铜雀台
作者：赵迪
朝代：明

高台已凋残，欢爱从此毕。不闻歌吹声，惟见枫叶赤。春风辇路依江渚，鸣珰佩玉知何处。舞影晴浮漳水云，歌声暝作西陵雨。君不见英雄割据无复存，全盛须臾那可论。春深芳草宫前碧，凄凄犹带罗裙色。月明风冷穗帐空，佳人掩泪望陵泣。
铜雀台
作者：赵迪
朝代：明
体裁：古风

高台已凋残，欢爱从此毕。不闻歌吹声，惟见枫叶赤。春风辇路依江渚，鸣珰佩玉知何处。舞影晴浮漳水云，歌声暝作西陵雨。君不见英雄割据无复存，全盛须臾那可论。春深芳草宫前碧，凄凄犹带罗裙色。月明风冷繐帐空，佳人掩泪望陵泣。
除夕
作者：赵迪
朝代：明

奄忽时空度，浮云节序迁。更残犹旧岁，明发是新年。春入屠苏里，寒消爆竹前。绝怜扬子宅，华发守青毡。
题山水
作者：赵迪
朝代：明

几家茅屋水边村，花落春潮夕到门。溪上数峰青似染，居人说是武陵原。江上千峰紫翠浮，松门苔径映清流。茅堂雨绝湘帘暝，卧听空山一夜秋。九嶷如黛暮云间，帝子何年去不还。唯有清猿听不尽，潇潇寒雨万重山。流水人家洞里幽，清猿古木思悠悠。别家几度藤萝月，閒却瑶琴石上秋。
题山水·其一
作者：赵迪
朝代：明

几家茅屋水边村，花落春潮夕到门。溪上数峰青似染，居人说是武陵原。
题山水·其三
作者：赵迪
朝代：明

九嶷如黛暮云间，帝子何年去不还。唯有清猿听不尽，潇潇寒雨万重山。
题山水·其二
作者：赵迪
朝代：明

江上千峰紫翠浮，松门苔径映清流。茅堂雨绝湘帘暝，卧听空山一夜秋。
题山水·其四
作者：赵迪
朝代：明

流水人家洞里幽，清猿古木思悠悠。别家几度藤萝月，閒却瑶琴石上秋。
题山水人物
作者：赵迪
朝代：明

德星堂倚碧山隈，乔木萦纡曲涧回。萝径乱侵红叶满，松扉不掩白云来。深秋庭发黄金桂，积雨阶生碧玉苔。千嶂停云修竹暝，孤琴候月绮窗开。夜凉醉倚岩前瀑，香暗唫馀雪后梅。谷口幽期时怅望，辋川佳兴俱徘徊。溪声梦入寒猿断，鸟影愁将夕磬催。佳句多情追沈谢，閒居有赋胜邹枚。珠林落景明窗户，翠壁飞花入酒杯。泉石趣幽依枕席，芝兰香霭近樽罍。鸟声閒对云间榻，林影青浮江上台。即此端居人境外，更须何处问蓬莱。
题成趣轩
作者：赵迪
朝代：明

幽人荷衣蕙为带，幽居笑指秋山外。碧水青山意自长，墨绶朱轮心不爱。宁甘高卧绝华轩，木叶纷纷独闭门。篱落鸟鸣山火夕，江村人语藤萝昏。瓜田药圃归来晚，月色苍苍陇猿断。列鼎无论浮世荣，一樽长对清辉满。林下相逢独有君，鹿门谷口俱无闻。羡尔草堂慎终始，莫令山鬼空移文。
题浦舍人梧竹图
作者：赵迪
朝代：明
体裁：古风

吾怀出尘想，飞思淩沧洲。湘江夜来雨，寒色川上浮。凉飘金井夕，露滴银塘秋。故人隔千里，对此空离忧。
题画
作者：赵迪
朝代：明

孤亭临水夕，乔木生寒色。清隐自幽人，宛若山阴客。群峰入户青，一涧当窗白。日暮独凭栏，衣上归云湿。
题螺洲林公鲁小景
作者：赵迪
朝代：明

茅屋松扉水畔村，居人殊胜武陵原。草深行径迷归路，花落春潮自到门。石上暝琴期宿客，林间微月动清猿。不知何处谢端宅，凄绝空江螺女魂。
题郑介叔扇
作者：赵迪
朝代：明

谷口幽居迥不忘，青山修竹旧书堂。别来十载林间月，风落松花入梦香。
题雨竹
作者：赵迪
朝代：明

黄陵日已昏，萧瑟凉飙起。残雨挂空江，溟蒙若千里。暝色夕鸟前，寒声暮猿里。应知叶上秋，尽入湘潭水。
题雨竹
作者：赵迪
朝代：明
体裁：古风

黄陵日已昏，萧飒凉飙起。残雨挂空江，冥濛若千里。暝色夕鸟前，寒声暮猿里。应知叶上秋，尽入湘潭水。
鳞次台集宴送马自牧归馆
作者：赵迪
朝代：明

盍簪陟崇台，凭高豁千里。清樽属离人，年光若流水。浩浩江海心，悠悠云山意。天空鸟影寒，日落秋声起。对此渺予怀，悬情自兹始。
鸂鶒
作者：赵迪
朝代：明

朝浴湖水滨，暮宿菰蒲里。偶值荡舟人，双双复飞起。
谒金门
作者：赵金
朝代：明

湖天渺，一片水云沙鸟。俯景茫茫空懊恼，孤吟秋色老。自爱琅玕芝草，茅屋碧山环绕。高卧长松心尽了，年来机事少。
过菱湖
作者：赵金
朝代：明
体裁：五言律诗

去去馀不路，遨游一问津。村孤船作市，地绝水为邻。菱藕官租足，鱼虾野馔新。众山遥映带，相对碧嶙峋。
郊居
作者：赵金
朝代：明
体裁：七言律诗

自爱閒居卜近郊，独将心迹寄衡茅。桃花水泛鱼吹浪，芹草泥香燕补巢。杂植桑麻供国税，细分杞菊入山肴。平生方外谁为友，冷澹云霞信可交。
古藤洞
作者：赵釴
朝代：明
体裁：五言绝句

古藤生洞口，不遣游人入。酌酒坐藤阴，飞泉忽相及。
游九龙池
作者：赵釴
朝代：明
体裁：五言律诗

乘春趋帝寝，转壑向龙池。坞曲莺啼缓，松深马度迟。红泉流玉液，丹砌拥金枝。日暮烟云合，岚光逐望移。
灯下海棠
作者：赵釴
朝代：明
体裁：七言绝句

醉后移檠看海棠，娇姿如醉半依墙。无端惊起花间蝶，飞扑银缸乱晚妆。
玉池
作者：赵釴
朝代：明
体裁：五言排律

叠石围池水，诛茅结舫亭。偶然成野趣，旷矣胜郊坰。开凿何人力，幽深本地灵。两堤新树绿，万点旧山青。窈窕牛羊径，潆洄鸥鹭汀。花繁添滉漾，月出照清泠。心远少尘事，何须慕四溟。
白龙潭
作者：赵釴
朝代：明
体裁：五言绝句

白龙水底眠，犹放云光入。有时化作人，独向峰头立。
蒲圻道中
作者：赵釴
朝代：明
体裁：七言绝句

百叠青山野雾横，迂回何异辋川行。可怜松老高千尺，不作风声作雨声。
雨坐
作者：赵釴
朝代：明
体裁：古风

捲帘雨初霁，忽听墙头鸟。恍似在家时，春眠花未晓。惆怅月还来，残虹挂林杪。
题秋亭画
作者：赵釴
朝代：明
体裁：五言绝句

亭皋木叶黄，露滴瑶阶湿。坐待月华生，捲帘放秋入。
登镇境山
作者：赵鉴
朝代：明
体裁：五言律诗

西陵探胜境，北郭见高山。坐镇江河外，雄撑楚蜀间。荆门烟暗锁，峡口水长关。独有青云客，重霄任往还。